הוועדה המיוחדת לזכויות הילד, כנסת 19, פרוטוקול מספר 72, 2014-07-15 14:00

עמרם מצנע: אחר הצהריים טובים.

עמרם מצנע: אנחנו מתנצלים על העיכוב בתחילת הדיון.

עמרם מצנע: היה לנו דיון לא פחות חשוב.

עמרם מצנע: אישרנו סוף סוף, אחרי עיסוק של 13 שנים, חוק שעוסק בזכויות תלמידים בבתי ספר על-תיכוניים בתחום לקויות למידה.

עמרם מצנע: אישרנו אותו.

עמרם מצנע: הוא יגיע, אני מקווה, בשבועיים הקרובים לקריאה שנייה ושלישית.

קארין אלהרר: זה יום היסטורי.

עמרם מצנע: הנושא הוא יישום חוק חינוך חינם לילדים חולים.

עמרם מצנע: נדהמתי לשמוע שהחוק שחוקק לפני 13 שנה לא יושם עד היום כי לא נקבעו לו תקנות.

עמרם מצנע: מה שהביא אותנו באופן יותר קונקרטי לעיסוק בנושא הזה זה כמובן המכרז החדש של משרד החינוך בנוגע למתן שירות של בתי ספר בבתי חולים.

עמרם מצנע: לאחרונה אנחנו נתקלים בכמה הזדמנויות - -

<קריאה: סליחה, לא בבית חולים, אלא בבית.

עמרם מצנע: זה בבתי חולים ובבית.

עמרם מצנע: אנחנו לאחרונה עוסקים בוועדה הזאת בבעייתיות ביישום חוק המכרזים בשירותים שמשרד החינוך נותן על פי חוק או על פי נוהל.

עמרם מצנע: משרד החינוך, בגלל כל מיני סיבות מקדמת דנא, הפריט את השירותים האלה.

עמרם מצנע: המכרזים יוצרים בעיה של החלפת מקל, החלפת אחריות, בעייתיות בניסיון מצטבר שעלול ללכת לאיבוד.

עמרם מצנע: אני אומר את זה בכללי.

עמרם מצנע: זה לא רק לנושא שלשמו התכנסנו.

עמרם מצנע: זה בנושאים רבים אחרים.

עמרם מצנע: אני מקווה מאוד שהנוהלים החדשים שהוסכם בין משרד החינוך למשרד האוצר ולוועדה יאפשרו לוועדות המכרזים יותר גמישות ויותר הבנה לגבי סוג המכרזים שלא יכולים להתנהל באופן הרגיל והמקובל שלהם.

עמרם מצנע: אני מניח שהנוהל הזה, שאמור להיכנס לתוקף די בקרוב, ינוצל על ידי משרד החינוך.

עמרם מצנע: אנחנו פשוט רוצים שהנוהל הזה ינוצל היטב בכוונה שלשמה הוא נוצר, כדי לאפשר בתחומים האלה, למרות שהם הופרטו - - אני המלצתי להחזיר אותם למשרד החינוך, אבל זה כרגע לא הדבר הרלוונטי.

עמרם מצנע: צריכים להבין שבסוף השירות לאזרח , לפרט נפגע בצורה משמעותית בגלל ששמנו על עצמנו כל מיני כבלים בירוקרטיים שמחטיאים את המטרה שלשמה נועד השירות הזה.

עמרם מצנע: זה רק לפתיחה.

עמרם מצנע: הדיון הזה הוא דיון משותף של הוועדה לזכויות הילד בהנהלתה ובראשותה של חברת הכנסת אורלי לוי-אבקסיס וועדת החינוך.

עמרם מצנע: נמצאת איתנו חברת הכנסת קארין אלהרר, שמלווה באופן מאוד הדוק את הנושאים השונים שקשורים לזכויות אנשים, מבוגרים וילדים בעלי צרכים מיוחדים ובכלל.

אורלי לוי אבקסיס: אני רוצה לברך אותך, חבר הכנסת עמרם מצנע, ולציין שלדיון המשותף הזה יש משמעויות רבות.

אורלי לוי אבקסיס: שיתוף הפעולה בין שתי הוועדות מאוד חשוב מהבחינה הזאת של לשדר למשרדים הרלוונטיים שאנחנו משתפים פעולה ויש בינינו תמימות דעים בקשר לחלק מהשירותים שהמשרדים מחויבים לתת.

אורלי לוי אבקסיס: על הדרך שהם בוחרים לעשות את זה הם נתונים לביקורת, לא של ועדה אחת, לפחות של שתי ועדות.

אורלי לוי אבקסיס: שיתוף הפעולה פה מאוד חשוב בנראות וגם בתוכן.

אורלי לוי אבקסיס: אני רוצה להשלים ולומר שהמכרז שעליו אנחנו דנים היום בנושא של תללי"ם -החינוך הביתי לילדים בעלי צרכים מיוחדים, הוא המשך לדיון שערכנו בוועדה שלי.

אורלי לוי אבקסיס: הבנתי שעשית גם ועדת המשך פה אצלך בנוגע למכרז אחר שיצא תחת ידיו של משרד החינוך שמזעזע לא פחות.

אורלי לוי אבקסיס: הקריטריונים כשאנחנו מדברים על בריאות לתלמיד עם הצרכים המיוחדים ירדו ברמה כזאת שהם נהיו מתחת לדרישה של הבריאות של התלמיד הרגיל במערכת הפורמאלית.

אורלי לוי אבקסיס: זה אחד מהדברים האבסורדים.

אורלי לוי אבקסיס: מה שגרם לכך זה הניתוק ממשרד הבריאות.

אורלי לוי אבקסיס: משרד הבריאות הוא זה שקבע את התנאים המינימאליים.

אורלי לוי אבקסיס: אני חושבת שבנושאים האלה משרד הבריאות צריך להיות זה שמכתיב, זה שמפעיל.

אורלי לוי אבקסיס: לא צריכה להיות פה הפרטה.

אורלי לוי אבקסיס: דעתנו נאמרה לא פעם אחת.

אורלי לוי אבקסיס: משרד הבריאות שם לנגד עיניו דברים מסוימים שמתחתם אי אפשר לרדת.

אורלי לוי אבקסיס: כל ההפרטה של המכרז נעשתה כדי לחסוך כמה מיליונים, מה שעלה למדינה הרבה יותר כי היו התקשרויות נוספות תוך כדי.

אורלי לוי אבקסיס: מבקר המדינה גם נתן את דעתו על כך שזה לא הוכן כראוי במשרד האוצר.

אורלי לוי אבקסיס: לא שאלו את משרד החינוך בנוגע להפרטה.

אורלי לוי אבקסיס: דווקא הנושא של התלמיד עם הצרכים המיוחדים נשאר במשרד החינוך ולא הועבר, כמו בריאות התלמיד הרגיל, למשרד הבריאות.

אורלי לוי אבקסיס: הקטסטרופה מתחדדת כאשר אנחנו מדברים על כך שכאשר נוצר מכרז חדש אף אחד - כך גילינו בוועדה הזאת - לא התייעץ עם משרד הבריאות מה חייב להיות במכרז, מאיפה אסור לרדת, מה התנאים המינימאליים להגשה של מועמדות למכרז, מי המפעיל, באיזה שעות.

אורלי לוי אבקסיס: הורידו את מספר השעות או הוסיפו יותר תלמידים על מספר קטן יותר של רופאים.

אורלי לוי אבקסיס: זה רק חלק מהדברים.

אורלי לוי אבקסיס: כשאנחנו ניסינו להבין מי בנה את המכרז - - השיקול היחידי שהיה, היה החיסכון בכסף.

אורלי לוי אבקסיס: זה השיקול היחידי הרלוונטי בעיני משרד החינוך.

אורלי לוי אבקסיס: אני מזדעזעת, כי לא ייתכן שאנחנו מדברים על בריאות של תלמידים עם קשיים אמיתיים, עם קושי בריאותי, עם רמה של דרישה של תנאי סף מינימאליים, ומשרד החינוך עושה את המכרז בלי להתייעץ עם משרד הבריאות.

אורלי לוי אבקסיס: חזית הכל זה הרכש, איך אנחנו חוסכים ועל הגב של מי אנחנו חוסכים?

אורלי לוי אבקסיס: ישנן אוכלוסיות שאנחנו לא יכולים לעשות את החיסכון על הגב שלהן.

אורלי לוי אבקסיס: לאחר שעשינו את הדיון הסתבר שגם בנושא של תללי"ם במכרז שעליו אנחנו דנים נעשו דברים דומים מאוד.

אורלי לוי אבקסיס: אני רוצה לדעת מי עזר למשרד החינוך לכתוב את המכרז הזה.

אורלי לוי אבקסיס: אולי זה ייתן לנו עוד הצצה למה שעומד מאחורי הדברים.

אורלי לוי אבקסיס: החלטנו, יחד עם היועצת המשפטית של הוועדה שנמצאת פה, לפנות למבקר המדינה לגבי כל ההליך.

אורלי לוי אבקסיס: אנחנו גם המלצנו לעצור מיד את המכרז, כי אין בו שום היגיון, בטח לא בנושא הבריאותי של הילדים האלה, שזה עד כדי סכנת חיים.

אורלי לוי אבקסיס: כאן אנחנו מגלים שבנושא של החינוך הביתי או החינוך בבתי החולים לילדים עם הצרכים המיוחדים האלה נעשה קיצץ שלדעתי הוא דרמטי.

אורלי לוי אבקסיס: אם אנחנו מסתכלים על המכרז הקודם, שצריך להיות איזה שהוא סף מסוים שממנו אי אפשר לרדת.

אורלי לוי אבקסיס: אז אי אפשר להוריד את הקריטריונים, להוריד את שעות הלימוד.

אורלי לוי אבקסיס: אדרבא, אתם מוציאים מכרז, אז או שאנחנו משתפרים במתן השירות, או שאנחנו מקבעים כי מבחינה כזאת או אחרת אי אפשר לגייס תקציבים נוספים.

אורלי לוי אבקסיס: בשורה התחתונה, אדוני יושב-ראש ועדת החינוך, אני אתן לך דוגמה.

אורלי לוי אבקסיס: היקפו המשוער של סל הסיוע במכרז הוא 175 אלף שעות מורים ו-15 אלף שעות סיוע.

אורלי לוי אבקסיס: במכרז הקודם היה 210 אלף שעות מורים ו-20 אלף מתגברים, כולל ההוראה בחודשי הקיץ.

אורלי לוי אבקסיס: חברים, 30 אלף שעות נעלמו לנו.

<קריאה: זה כסף.

אורלי לוי אבקסיס: למה?

אורלי לוי אבקסיס: המצב כל כך טוב?

אורלי לוי אבקסיס: יש לנו עודף בשעות?

אורלי לוי אבקסיס: הרי הדרישה כל הזמן עולה.

אורלי לוי אבקסיס: גם לגבי העניין של התנאים המקדמיים של מנהל הפרויקט הורידו את הרמה.

אורלי לוי אבקסיס: אם פעם הייתה דרישה לתואר שני לפחות בתחום החינוך, בעל תעודת הוראה, רישיון הוראה ישראלי וניסיון בהוראה של 5 שנים לפחות, מהן 3 שנים בהוראה של ילדים חולים או הדרכת מורים לילדים חולים וכו', היום אנחנו מבקשים מנהל פרויקט שיהיה לפחות בעל תואר אקדמי בחינוך, לא משנה איזה, או במינהל חינוך, עם ניסיון של 5 שנים.

אורלי לוי אבקסיס: עדיין לא נגמר בזה.

אורלי לוי אבקסיס: אנחנו מגלים שכוח האדם שאותו מבקש המכרז החדש להיות זה שמפעיל , זה שעומד מול הילד, זה שיש לו את הכלים לדעת איך לפעול מול אותו ילד עם הצרכים המיוחדים, עם הקשיים הבאמת אמיתיים, הולך לעבור היום - תקשיב טוב אדוני - לבנות שירות לאומי, לחיילות.

אורלי לוי אבקסיס: לא שאני באה לזלזל בהן, חלילה וחס, אבל מה עם כל אלה שהוכשרו כבר, שנמצאים במערכת, שיש קשר בינם לבין המשפחה והילד החולה, שיש להם את הכלים?

אורלי לוי אבקסיס: אנחנו נתחיל עכשיו מחדש לקחת כוח אדם שהוא זמני?

אורלי לוי אבקסיס: להיות מגויס בצבא זה תחום בזמן.

אורלי לוי אבקסיס: להיות בת שירות לאומי זה תחום בזמן.

אורלי לוי אבקסיס: עד שתכשיר אותה, חצי מהשירות ייגמר.

אורלי לוי אבקסיס: מה אנחנו עושים פה?

אורלי לוי אבקסיס: בבריאות של מי אנחנו משחקים?

אורלי לוי אבקסיס: בהשכלה, בחינוך של מי אנחנו משחקים?

אורלי לוי אבקסיס: אנחנו בטח נשמע את משרד החינוך ואת משרד האוצר.

אורלי לוי אבקסיס: אני חושבת שדין המכרז הזה, כמו דין המכרז הקודם, לפחות בהמלצה של הוועדה שלי, להתבטל עד שנקבל את התשובות, או לפחות בינתיים להאריך את המכרז הקיים עד שידונו בכל השאלות הרלוונטיות ונבין מה עמד ומה היו השיקולים של משרד החינוך בנושא הזה שהוא בעיני חרפה.

<נירית גולוב: אנחנו מדברים פה במכרז שלא מדבר על שירותים רפואיים.

אורלי לוי אבקסיס: אנחנו דיברנו על המכרז הקודם.

אורלי לוי אבקסיס: עשיתי את ההבדל בין שני הדברים.

<נירית גולוב: אנחנו מדברים על מכרז לשירותים לימודיים, לכן האגף לחינוך מיוחד, שהוא אגף מקצועי חינוכי, הוא זה שכתב את המכרז לאחר ניסיון של הרבה שנים במתן השירות הזה.

<נירית גולוב: מתן השירות הזה על פי חוק חינוך חינם לילדים חולים, ניתן כבר הרבה מאוד שנים.

<נירית גולוב: למרות שאין תקנות, החוק יושם במהלך השנים והשירות הזה ניתן ממשרד החינוך על פי חוק לתלמידים בביתם.

<נירית גולוב: אינני יודעת מאיפה המספרים של מאתים ומשהו שעות.

<נירית גולוב: המכרז פורסם עם תוספת של שעות.

<נירית גולוב: במכרז החדש יש תוספת של שעות לעומת המכרז הישן.

אורלי לוי אבקסיס: איפה יש תוספת של שעות?

<נירית גולוב: מ-160 אלף שעות במכרז הישן, זה עלה ל-170 אלף שעות במכרז החדש.

אורלי לוי אבקסיס: יש 210.

<נירית גולוב: לא.

<נירית גולוב: אני מצטערת, אין לי מספר כזה.

<נירית גולוב: לא היה מעולם בשום מכרז שלנו.

אורלי לוי אבקסיס: מי אומר 210 אלף?

<קריאה: בוצעו השנה.

<נירית גולוב: זה לשני דברים שונים לחלוטין.

<נירית גולוב: בסוף שנת הלימודים בוצעו 210 אלף שעות.

<נירית גולוב: המכרז עומד על 170 אלף שעות.

<נירית גולוב: אני אומר גם למה.

<נירית גולוב: השעות האלו לא מבוצעות מידי חודש במלואן.

<נירית גולוב: השעות האלו הן שעות מפוזרות על פני השנה.

<נירית גולוב: מספר התלמידים שמקבלים את השירות במהלך השנה הוא מספר שמתחיל במספר יחסית נמוך בתחילת השנה, כאשר לאט לאט עולה מספר התלמידים.

<נירית גולוב: חלקם חוזרים לתוך המערכת - -

אורלי לוי אבקסיס: אם היה לכם צורך בשנה שעברה ב-210 אלף - -

<נירית גולוב: לא היה צורך בתחילת השנה ב-210 אלף שעות.

אורלי לוי אבקסיס: בפועל עשיתם 210 אלף שעות.

עמרם מצנע: זה אומר שבמשך השנה עושים התאמות על פי הצרכים.

עמרם מצנע: אם המכרז הקודם היה על 160 ובסוף הביצוע היה 210, זה אומר שיש לכם מנגנון.

<נירית גולוב: השנה היה לנו גם את ילדי הפוליו, שהעלו באופן מאוד מאוד גבוה את רף השירות שלנו.

<קריאה: מעט מאוד ילדים.

<נירית גולוב: אני יודעת את המספר.

אורלי לוי אבקסיס: מה המספר?

<נירית גולוב: אני לא באתי עם המספר, אבל אני יודעת אותו.

קארין אלהרר: על כמה שעות היה המכרז הקודם?

<נירית גולוב: 160 אלף שעות.

קארין אלהרר: הוספתם את השעות במהלך השנה כי ראיתם צורך?

<נירית גולוב: כן.

קארין אלהרר: גם השנה אתם מתחייבים להוסיף שעות לפי הצורך?

<נירית גולוב: נכון לכרגע אנחנו לא מתחייבים להוסיף.

<נירית גולוב: העלינו מ-160 אלף שעות ל-170 אלף שעות.

קארין אלהרר: אם הבנתם שיש צורך כל כך גדול שלא תאם בכלל את תנאי המכרז שהפצתם- - הבנתי שהעליתם השנה, וזה יפה, אבל לא העליתם מספיק.

קארין אלהרר: למה לא העליתם לפי הצורך?

<נירית גולוב: בזמן כתיבת המכרז ויציאתו הנתון שכרגע מעלים לא היה בידנו.

<נירית גולוב: יכול להיות שאנחנו צריכים לחזור ולהסתכל עוד פעם על הנתון.

קארין אלהרר: לא ידעתם שזה ביצוע של 210?

עמרם מצנע: אני חושב שהשאלה העיקרית היא אם בסוף המספר האמיתי שמבוצע הוא תוצאתי, כלומר שכל ילד חולה בבית או בבית חולים יש אחריו איזה שהוא סל שעות.

עמרם מצנע: המספר שאתם מכניסים למכרז הוא אולי לא הדבר הכי חשוב אם אתם בסופו של דבר מתאימים את מספר השעות לצרכים בשטח.

<נירית גולוב: אני רוצה רק הערה מסוימת.

קארין אלהרר: רק התחייבות שלכם לפרוטוקול שבמידה ויהיו תלמידים אתם באמת תתנו את השעות.

<נירית גולוב: עשינו את זה גם בשנים הקודמות.

<נירית גולוב: מי שיושב פה מטעם תללי"ם יודע את זה.

<נירית גולוב: כשעלה מספר התלמידים הייתה תוספת תקציבית והרחבה.

אורלי לוי אבקסיס: מספר התלמידים שזקוקים לזה עכשיו זהה פחות או יותר - -

<נירית גולוב: הוא לא זה שיתחיל בספטמבר.

אורלי לוי אבקסיס: השאלה שלי היא לא כזאת.

אורלי לוי אבקסיס: מה המספר עכשיו לעומת מספר התלמידים שסיים את השנה האחרונה ובגללו בעצם הוספתם את השעות שהתבקשו והגעתם ל-210 אלף?

<נירית גולוב: כשבנינו את המכרז על פי ההוראות שקיבלנו, הערכה הייתה כמו שבונים את רוב המכרזים.

<נירית גולוב: לא ידענו את המספר הסופי של התלמידים.

<נירית גולוב: מאוד ייתכן שבשנת הלימודים הבאה המספר של התלמידים יהיה הרבה יותר קטן.

אורלי לוי אבקסיס: הוא יכול להיות גם הרבה יותר גדול לפי אותה הערכה.

<נירית גולוב: כשהמספר של התלמידים החולים עולה באופן משמעותי, אנחנו נמצאים בקשר עם הספק ומרחיבים את התקציב.

עמרם מצנע: אני חוזר לשאלה ששאלתי ולא קיבלתי עליה תשובה.

עמרם מצנע: האם אחרי כל ילד חולה בבית חולים או בבית יש מספר שעות?

עמרם מצנע: אם זה קיים, זה לא מעניין אותי כמה אתם שמים במכרז.

אורלי לוי אבקסיס: אדוני היושב-ראש, אני רוצה להעיר את תשומת ליבך לטבלה.

אורלי לוי אבקסיס: סל השעות הלך וקטן.

אורלי לוי אבקסיס: כיתת גן וכיתות א' ב' אם היו עד עכשיו 6 שעות, לפי המכרז החדש הם יהיו 4 שעות.

אורלי לוי אבקסיס: כיתות ג'- ו' ירד מ-6 שעות ל-5 שעות.

אורלי לוי אבקסיס: ז'-ט' ירד מ-8 שעות ל-6 שעות.

אורלי לוי אבקסיס: כיתות י'-י"ב - 8 שעות שבועיות.

אורלי לוי אבקסיס: צודק או לא צודק?

<קריאה: בגרויות מתוגבר.

<נירית גולוב: מודבר בשעות בסיס, כפי שנכתב.

אורלי לוי אבקסיס: אבל גם קודם זה היה בסיס.

<נירית גולוב: לא.

<נירית גולוב: קודם היה מנעד של שעות.

<נירית גולוב: זה התחיל ב-4 , לא ב-6.

<נירית גולוב: זה מ-4-6.

אורלי לוי אבקסיס: היום אין לך עד, היום זה 4.

<נירית גולוב: נכון.

<נירית גולוב: זה בסיס.

<נירית גולוב: זה לא אומר שאי שאפשר לתת לילדים, במידה - -

<קריאה: אם ההורים שלהם - -

עמרם מצנע: מה שהעלתה כאן חברת כנסת אורלי היא שאלה מהותית.

עמרם מצנע: אם אחרי כל ילד עומדות x שעות, אז המספר הכולל לא כל כך מעניין כי הוא תוצאתי.

עמרם מצנע: האם באמת הורדתם את כמות השעות פר ילד?

<נירית גולוב: לא, משום שמדובר - -

אורלי לוי אבקסיס: קיבלתי את זה ממשרד החינוך.

אורלי לוי אבקסיס: לא נעים לי להגיד מי הגורם.

אורלי לוי אבקסיס: אני גם לא אגיד.

אורלי לוי אבקסיס: אני אשמור על הזהות שלו.

אורלי לוי אבקסיס: אני קיבלתי את זה ממישהו מתוך המערכת.

אורלי לוי אבקסיס: הוא היה מזועזע.

<נירית גולוב: אני לא יודעת - -

אורלי לוי אבקסיס: אם ירד מ-6 ל-4, מ-6 ל-5, מ-8 ל-6, זה אומר בשורה התחתונה שצמצמתם את השירות.

אורלי לוי אבקסיס: כשנגמרו בעבר השעות, נגמר הסל, אדוני היושב-ראש, והיו פונים בדרישה לשעות נוספות.

אורלי לוי אבקסיס: היו אומרים ההורים שאין יותר שעות במאגר, שנגמרו השעות.

אורלי לוי אבקסיס: מי שהיה אולי מספיק חזק ונלחם במערכת – קיבל.

אורלי לוי אבקסיס: ההורים שמתייחסים לממסד או ההורים החלשים יותר קיבלו את זה כגזירת גורל.

אורלי לוי אבקסיס: זה האבסורד.

קארין אלהרר: יש משהו שאני לא מצליחה להבין.

קארין אלהרר: יש מכרז.

קארין אלהרר: המכרז אמור לתת קנה מידה וקריטריונים.

קארין אלהרר: מהדברים שאת אומרת אני מסיקה שהכל זה בסיס לשינויים.

קארין אלהרר: יש 170 שעות.

קארין אלהרר: את אומרת שאם יבואו ויגידו שצריכים עוד, תתנו עוד.

קארין אלהרר: זה מה שאמרת שקרה בשנה שעברה.

קארין אלהרר: אני שואלת את עצמי, למה המכרז הזה, מה הוא נותן.

<נירית גולוב: המכרז הזה נותן מסגרת של התנהלות, כולל בסיס - -

קארין אלהרר: אני וגם יושבי הראש של הוועדה לא רוצים להגיע למצב שההורים החזקים מנצחים לעומת אותם הורים שאין להם את עורכי הדין, אין להם את היועצים, אין להם את הגב הכלכלי והם לא יריבו על זה.

<נירית גולוב: מעולם אף הורה לא קיבל בגלל שהוא רב.

<קריאה: לא נכון.

<קריאה: אפילו מעודדים - -

<נירית גולוב: אלא אם כן החברה שסיפקה את השירות נענתה ללחץ של ההורים.

<נירית גולוב: יכול להיות.

<נירית גולוב: אני מצטערת, אבל זה יכול להיות.

אורלי לוי אבקסיס: יש להם עודפים?

עמרם מצנע: אני רוצה לחזור לשאלה העיקרית.

עמרם מצנע: האם לפי הנתון שהציגה פה חברת הכנסת אורלי, יושבת-ראש הוועדה לזכויות הילד, אכן הורדתם את המקדם לילד?

<קריאה: כן.

<נירית גולוב: עשינו את המקדמים בצורה שלא נתנה מנעד, בצורה שלא הגבילה את מספר השעות, נתנה אך ורק את שעות הבסיס.

קארין אלהרר: מה זה שעות בסיס?

<נירית גולוב: אני מציעה לאנשים לקרוא את המכרז.

אורלי לוי אבקסיס: למה לא הייתם צריכים את זה קודם ועכשיו אתם כן צריכים את זה?

<נירית גולוב: זה חלק מהעבודה שלנו.

עמרם מצנע: לא הבנתי את התשובה שלך.

עמרם מצנע: בעבר היה כתוב בין 4 ל-6?

<נירית גולוב: נכון.

עמרם מצנע: עכשיו כתבתם 4?

<נירית גולוב: מ-4 ומעלה.

אורלי לוי אבקסיס: לא רשום ומעלה.

<נירית גולוב: רשום המושג "שעות בסיס".

קארין אלהרר: מה זה אומר?

<נירית גולוב: זה בדיוק זה.

<נירית גולוב: זה המינימום.

אורלי לוי אבקסיס: למה פעם קודמת לא השתמשתם - -?

<נירית גולוב: היה מינימום והיה מקסימום.

<נירית גולוב: היום הורדנו את המקסימום.

<נירית גולוב: נתנו מינימום.

אורלי לוי אבקסיס: תוסיפו 4 עד 8 כמו בשילוב.

<קריאה: הורדתם.

<נירית גולוב: אנחנו לא חושבים שזה נכון.

<נירית גולוב: אנחנו חושבים שכל הילדים צריכים לקבל את אותה רמת שירות.

אורלי לוי אבקסיס: ולכן זה 4.

<קריאה: ולכן לקצץ לכולם את הראש.

<נירית גולוב: אנחנו חושבים שיש הבדל בין דרגות גיל שונות.

<נירית גולוב: זאת האמירה המקצועית שלנו מהבחינה הזאת, כפי שזה היה גם בעבר.

<נירית גולוב: לא כל הילדים קיבלו את אותו מספר שעות.

קארין אלהרר: אני באמת לא מצליחה להבין.

קארין אלהרר: את יכולה להסביר לי בשפה שגם אני אבין, מה זה אומר הבסיס הזה.

קארין אלהרר: זה שיעורים מסוימים?

קארין אלהרר: זו הוראה מסוימת?

קארין אלהרר: מה בא אחריה?

<נירית גולוב: כפי שהיה בעבר, ספק השירות שהגיע לתת שירות לתלמיד הסתכל גם על גילו.

<נירית גולוב: בעבר הייתה טבלה מ-4 שעות עד – 6 שעות.

<נירית גולוב: זה היה טווח השעות.

קארין אלהרר: עכשיו יש רק 4.

<נירית גולוב: 4 שעות בבסיס.

<נירית גולוב: אם יימצא שהתלמיד יצטרך יותר מזה - -

קארין אלהרר: מי קובע מתי עוברים את הבסיס?

<נירית גולוב: במכרז כתוב שמי שקובע את התכנית הלימודית של הילד זה הצוות החינוכי במסגרת בה הילד משובץ, שזה המורה שנכנס לעבוד עם הילד והוריו.

קארין אלהרר: נניח שילד נמצא בבית, המפעיל בא באמצעות המורה ונותן לו שעות לימוד, ובא המורה או ההורה ואומר שזה לא מספיק.

קארין אלהרר: מה אתם עושים בשלב הזה?

<נירית גולוב: יושב עם הצוות של בית הספר ויחד קובעים את המערכת של השעות של הילד.

<נירית גולוב: ספק השירות הוא גוף מקצועי.

<נירית גולוב: הוא מציג את עצמו כגוף מקצועי בעל ידע בתחום החינוך.

<נירית גולוב: הוא זה שיחליט מה יהיה רף השעות.

אורלי לוי אבקסיס: תוסיפו לו את השעות?

אורלי לוי אבקסיס: מאיפה יהיו התקציבים העודפים?

אורלי לוי אבקסיס: אם קודם אמרתם 4 עד 6, אז היה לכם איזה שהוא בסיס תקציבי.

<נירית גולוב: אני מבינה שאתם רוצים שנחזיר את זה ל-4 עד 6.

אורלי לוי אבקסיס: בכל מקרה כתוב מ-4.

אורלי לוי אבקסיס: היינו רוצים לשפר.

<נירית גולוב: אנחנו שומעים את הדברים ונצטרך לשקול אותם.

אורלי לוי אבקסיס: חשוב לי לגבי הגמישות שלכם.

אורלי לוי אבקסיס: מאיפה אתם מביאים את התקציבים העודפים האלה תוך כדי הפעלת השירות?

אורלי לוי אבקסיס: יש לכם איזו שהיא קופה למקרה שהם יידרשו מעבר ל-4 שעות?

<נירית גולוב: בשנים הקודמות, כשהוכח שיש צורך בתוספת תקציב, משרד החינוך נתן תוספת תקציב.

<נירית גולוב: לראיה ההרחבות שהיו במהלך השנים.

קארין אלהרר: איפה זה מעוגן היום?

אורלי לוי אבקסיס: ראיתם את הצורך.

<נירית גולוב: כתוב בתוך המכרז שבמידה ויש שינוי בהיקף השעות, ניתן יהיה לפתוח מחדש את המכרז ולהאריך את המכרז מחדש.

קארין אלהרר: מה מספר השעות המקסימאליות שכתוב היום במכרז?

<נירית גולוב: המפתח כרגע הוא 170 אלף שעות.

קארין אלהרר: במידה – אנחנו יוצאים מתוך הנחת מוצא שהיא לא תיאורטית לחלוטין – והילדים יזדקקו ליותר, מה המקסימום התקציבי שקבעתם במכרז?

<נירית גולוב: לא קבענו.

קארין אלהרר: מאיפה יבוא הכסף?

<נירית גולוב: זה יהיה פתוח לעבודה עם הספק, כפי שזה נעשה - -

<ורד קירו: תסבירו לנו מה זה אומר לפתוח מכרז תוך כדי הפעלה של מכרז שכבר עבר את כל - -

<דורית מורג: אפשר לפי החוק להרחיב את המכרז.

<דורית מורג: המכרז עדיין נתון להשגות, נתון לדיונים אם יש מקום לתקן - -

עמרם מצנע: הוא עוד לא יצא לשטח?

<דורית מורג: הוא פורסם לציבור הרחב.

<דורית מורג: המכרז פורסם, יצא למציעים.

<דורית מורג: התקבלו השגות של המציעים השונים, כאשר אז, כמו שעושים בכל מכרז, דנים בהשגות ורואים אם יש מקום לתקן סעיף כזה או אחר.

עמרם מצנע: היועצת המשפטית, זה דבר מקובל במכרזים.

עמרם מצנע: לא מדובר על לפתוח, אלא על להרחיב.

<ורד קירו: זה משהו אחר.

עמרם מצנע: אני רוצה להבין את המנגנון.

עמרם מצנע: את אומרת שמנהלת בית הספר או הצוות החינוכי מחליט שלילד אחד צריך 4, לילד שני 6 ולילד שלישי 8.

עמרם מצנע: עד כאן זה נכון?

<נירית גולוב: בגדול, כן.

עמרם מצנע: לזכיין יש בנק של 170 אלף.

עמרם מצנע: הוא צריך לנהל את זה.

עמרם מצנע: הוא זה שבסופו של דבר אומר שלילד הזה ניתן 8.

עמרם מצנע: הוא מגיע באמצע השנה למודעות שהוא יעבור את השעות.

עמרם מצנע: מה המנגנון שמרחיב את זה?

עמרם מצנע: מה המנגנון הפנימי?

<דורית מורג: יש מנגנון שמאפשר הרחבת מכרז.

עמרם מצנע: כלפי הזכיין אני מבין.

עמרם מצנע: איך במשרד החינוך אתם בודקים כשבא אליכם הזכיין ואומר שאנשי המקצוע הגיעו למסקנה שזה לא 170 אלא 190 או 200?

<נירית גולוב: אנחנו מקבלים מספק השירות, כפי שגם כתוב וקצת שונה במכרז הזה, דוחות.

עמרם מצנע: חודשיים?

<נירית גולוב: לא קיבלנו חודשיים, קיבלנו לתקופה קצת יותר גדולה.

<נירית גולוב: הפעם זה יהיה חודשיים.

<נירית גולוב: אז נוכל מידי חודש לעקוב.

<נירית גולוב: פעם בחודשיים קיבלנו את הדוח.

<קריאה: מידי חודש.

<נירית גולוב: מידי חודש נקבל את הדוחות אלה.

<נירית גולוב: הדוחות האלה הם דוחות שקופים.

<נירית גולוב: אנחנו נעקוב אחרי ההתנהלות והמשך מתן השירות.

<נירית גולוב: מעבר לזה, גם פיתחנו אנשים בשטח שנמצאים בקשר עם בתי הספר לגבי התכניות של הילדים החולים על מנת שיהיה איזה שהוא איזון באופן שבו - -

עמרם מצנע: האם יש למנהלת בית הספר שממונה על בית חולים מסוים או על כמה את הסמכות לקבוע 8 שעות?

<נירית גולוב: היא יכולה לבקש, היא יכולה להמליץ.

עמרם מצנע: ממי לבקש?

<נירית גולוב: יחד עם ספק השירות ועם אנשים אחרים שמייעצים.

אורלי לוי אבקסיס: עד שיענו לו, כבר נגמרה חצי שנה.

<קריאה: הם יגידו שאין.

<נירית גולוב: רבותיי, גם היום הדברים האלה קורים.

<נירית גולוב: כשאנחנו מדברים על בתי חולים זה חלק אחד של החוק, כאשר אנחנו מדברים על ילדים בביתם זה חלק שני של החוק.

<נירית גולוב: אתה כרכת את שני הדברים יחד.

<נירית גולוב: מדובר על שירות עבור ילדים בביתם, לא על שירות לילדים שמאושפזים בבית חולים.

<נירית גולוב: צריך להפריד בין שני הדברים.

<נירית גולוב: זה שירות אחד, זה שירות אחר.

<ליאורה פלד: אני נותנת את השירות הזה מטעם תללי"ם 24 שנים.

<ליאורה פלד: זה ניתן בשם ובפיקוח משרד החינוך.

<ליאורה פלד: לאורך שנים היו חסרים תקציבים.

<ליאורה פלד: אם תיכנסו ותעשו בגוגל, תראו את כל האסיפות של ועדת החינוך הנכבדה הזאת שהופענו בפניה.

<ליאורה פלד: הייתי באה ואומרת שאין כסף, שלא נותנים לי, שנגמרו השעות.

<ליאורה פלד: אין דרך לדעת, אדוני היושב-ראש וגברתי הנכבדה, כמה ילדים חולים יהיו.

<ליאורה פלד: אף אחד לא יכול לדעת.

<ליאורה פלד: כל שנה המספר גדל.

<ליאורה פלד: כשנגמר הכסף באים לוועדת החינוך ומתחננים.

<ליאורה פלד: אחרי שוועדת החינוך נותנת הוראה למשרד החינוך, הם מוצאים את הכסף.

<ליאורה פלד: לפעמים הגעתי ישירות לאוצר והאוצר נתן את הכסף.

<ליאורה פלד: זאת הדרך.

עמרם מצנע: בגלל זה שאלתי אם אחרי כל ילד יש סל שירות.

<ליאורה פלד: לא.

עמרם מצנע: אם זה היה קיים, אין בעיה.

<ליאורה פלד: יש סל גלובאלי.

<ליאורה פלד: אמרו לי בכעס רב בישיבה האחרונה השנה – זה אחרי שהסל נגמר – שאתנהל בתוך הסל.

<ליאורה פלד: אמרו לי שאני יכולה לקצץ, שאני יכולה לשנות, רק שאתנהל בתוך הסל.

אורלי לוי אבקסיס: כשדרשת כמפעיל תוספת של שעות כי היה צורך, כי המורים דרשו, כי מנהלת בית ספר אמרה - -

<ליאורה פלד: קיבלתי נזיפה חריפה ביותר על כך שאני לא יודעת להתנהל ועל כך שלא התנהלתי בתוך התקציב שלי.

<ליאורה פלד: בכל זאת ייאמר לזכות הצוות שיושב מולי, שקשה לעמוד בפני ילדים חולים.

<ליאורה פלד: זה לא הרבה כסף.

<ליאורה פלד: הם מצאו את הכסף לגמור את השנה בכבוד בנושא המתגברים ואת הכסף לקיץ.

אורלי לוי אבקסיס: עד שקיבלתם את האישורים, כמה שעות איבדנו?

<ליאורה פלד: לא איבדנו.

<ליאורה פלד: המשכתי לתת שירות מלא, אבל אני עמותה.

<ליאורה פלד: הצהרתי שזה יישאר מכספי העמותה אם משרד החינוך לא נותן.

אורלי לוי אבקסיס: אתם עמותה.

אורלי לוי אבקסיס: אתם לא למטרות רווח.

אורלי לוי אבקסיס: אתם יותר חברתי וכדומה.

אורלי לוי אבקסיס: המכרז הזה לא פתוח לעמותות, הוא פתוח - -

עמרם מצנע: זה יוכל להשתנות בעקבות הנהלים החדשים.

עמרם מצנע: אני מקווה שאת זה פתרנו.

עמרם מצנע: משרד החינוך יוכל להגביל את מי שיוכל לגשת למכרז.

עמרם מצנע: אחת ההגבלות זה ארגונים שלא למטרות רווח.

עמרם מצנע: אני רוצה רגע לחזור לנקודה המרכזית.

קארין אלהרר: האם אפשר להנחות אותי איפה מופיע במכרז שאפשר שתינתן תוספת?

<ליאורה פלד: בשום מקום.

<דורית מורג: תכנית לימודים אישית יכולה לכלול עד 15% מהשעות.

<דורית מורג: אנחנו כמובן מוגבלים בתקציב.

<אבנר עורקבי: יצא המרצע מהשק.

עמרם מצנע: חבר'ה, מה אתה חושבים?

עמרם מצנע: שלא מוגבלים בתקציב?

עמרם מצנע: אל תהיו תמימים.

עמרם מצנע: כל דבר מוגבל בתקציב.

אורלי לוי אבקסיס: אין מקום למשחק.

אורלי לוי אבקסיס: הם צריכים לקבוע לפחות את כמות השעות שהייתה קודם.

עמרם מצנע: על כל ילד מתלמידי בתי ספר התיכוניים בארץ יש תקציב.

עמרם מצנע: משרד החינוך חייב לתת את הכסף הזה.

עמרם מצנע: זה תוצאתי.

עמרם מצנע: משרד החינוך ומשרד האוצר, כדי למנוע את כל הבעיות של יש כסף ואין כסף, למה אתם לא קובעים סל לילד, ואז כשיש יותר ילדים התקציב עולה, כשיש פחות ילדים התקציב יורד?

עמרם מצנע: האם יש איזו שהיא סיבה פדגוגית למה לא קובעים לכל ילד, לפי הגילאים, כמה שעות מגיעות לו?

עמרם מצנע: למה?

<נירית גולוב: יש - -

עמרם מצנע: נניח שלא מגבילים אותך בכסף, אלא אומרים לך: תציגי לנו את התכנית הכי נכונה.

<נירית גולוב: אני לא מכירה את הילדים.

<נירית גולוב: אין לי מושג מה תכנית הלימודית שלהם - -

אורלי לוי אבקסיס: חלקם בתוך המערכת כבר כמה שנים.

<נירית גולוב: חלקם אני מכירה.

אורלי לוי אבקסיס: מה היה מספר הילדים בתוך השירות בתחילת שנה שעברה?

<נירית גולוב: אני מצטערת, אבל אין לי פה את הנתון.

אורלי לוי אבקסיס: את באה לוועדה כזאת ולא מביאה את הנתון הזה?

<נירית גולוב: לצערי, לא הבאתי.

<קריאה: 3300.

אורלי לוי אבקסיס: אני רוצה לדעת כמה היה בתחילת שנה.

<ליאורה פלד: עד סוף ספטמבר אנחנו קולטים כ-200,300 ילדים.

<ליאורה פלד: מידי חודש נכנסים ויוצאים.

<ליאורה פלד: הגענו השנה ל-3624 פניות.

אורלי לוי אבקסיס: כמה היה בתחילת השנה?

<ליאורה פלד: מתחילים ב-200,300 ילדים.

<נירית גולוב: התקציב הוא שנתי.

<ליאורה פלד: התקציב הוא שנתי, אבל הדיווח הוא חודשי.

<ליאורה פלד: הם יודעים מידי חודש איזה חלק נוצל.

<ליאורה פלד: נכון, אני מודה, לא ניתן לדעת.

<ליאורה פלד: לכל ילד מכיתה גן עד ו' הוצע מינימום 6 שעות.

<ליאורה פלד: ל-ז' עד י"ב הוצע 8 שעות.

אורלי לוי אבקסיס: המינימום היה 6 שעות?

<ליאורה פלד: הייתה דרך לתגבר אותן במכרז החדש.

אורלי לוי אבקסיס: ירדו השעות?

<ליאורה פלד: בהחלט.

קארין אלהרר: אני ממש מבקשת מנציגי משרד החינוך.

קארין אלהרר: אני לא חושבת שתהיה בעיה שיהיה מינימום, אבל כשאין שום אמירה על תוספת שעות במידת הצורך, פה הבעיה.

קארין אלהרר: לא יעלה על הדעת.

קארין אלהרר: אתם מבינים שיש צרכים ויש הבנה שפדגוגית ילדים לפעמים צריכים יותר.

קארין אלהרר: אם אין שום אפשרות דרך המכרז הזה להוסיף את השעות, יוצא שכרכם בהפסדכם, כי יכול להיות מאוד ש-4 השעות המסכנות האלו שנתתם לא מספיקות לשום דבר והתלמיד לא נהנה מהשירות.

קארין אלהרר: אני מבקשת מיושבי-ראש הוועדה שתהיה אמירה שיצטרכו לתת גם - -

עמרם מצנע: בנושא שאת מעלה יש שני מסלולים.

עמרם מצנע: מסלול אחד זה שהמכרז מאפשר לזכיין להרחיב.

עמרם מצנע: נניח שהזכיין זכה ב- 170 אלף שעות.

עמרם מצנע: כתוב שמשרד החינוך, קרי מזמין המכרז, יכול להרחיב ב-10%, ב-15%.

קארין אלהרר: כן, אבל באיזה שלב של החיים זה קורה?

קארין אלהרר: מתי זה קורה?

עמרם מצנע: מתי שהזכיין בא ואומר שנגמרו לו השעות.

קארין אלהרר: אני מבינה, אבל בינתיים נגמרו השעות.

קארין אלהרר: אם היא לא מקבלת אישור ממשרד החינוך, מה עשינו?

עמרם מצנע: אני עכשיו עובר לנושא השני.

עמרם מצנע: יש פה שני דברים.

עמרם מצנע: אחד, אנחנו מדברים על מכרז.

עמרם מצנע: המכרז צריך לאפשר למשרד החינוך להזמין אצל הזכיין יותר שעות.

<דורית מורג: זה כתוב.

עמרם מצנע: אני מניח שזה כתוב.

עמרם מצנע: הדבר השני הוא מה המנגנון של משרד החינוך לאשר תוספת שעות.

עמרם מצנע: האם עושים את זה?

עמרם מצנע: כמובן שצריך להתריע בזמן על כך שהשעות הולכות לאזול.

עמרם מצנע: מה המנגנון שלכם?

<דורית מורג: כתוב בסעיף 4(12) שככל שיש צורך בתוספת שעות - כמובן שהכל מותנה בתקציב - הולכים לוועדת המכרזים.

<דורית מורג: יש, כמו בכל מכרז, אפשרות להרחיב את המכרז לפי כללי המכרזים.

<קריאה: למה צריך ללכת לוועדת המכרזים?

<נירית גולוב: כי אנחנו לא יודעים כמה.

<דורית מורג: כי זה חוק חובת המכרזים.

<דורית מורג: כך נעשות התקשרויות במכרז.

<דורית מורג: יש כרגע מספר שעות או מינימום שניתן לכל ילד.

<דורית מורג: זה יכול כמובן להשתנות.

אורלי לוי אבקסיס: מוצג במכרז ש-4 שעות זה המינימום ולא המקסימום?

<דורית מורג: אלו שעות בסיס.

<דורית מורג: זה מותאם לתכנית אישית של הילד.

<דורית מורג: זה כמובן מוגבל בתקציב המכרז.

<דורית מורג: ככל שיש צורך בתוספת - -

<קריאה: בתנאי שאין חריגה מגבול התקציב.

קארין אלהרר: כתוב במכרז כך: "מובהר בזה כי מאחר שמדובר במכרז עם היקפים משתנים, למשרד שמורה הזכות להגדיל או לצמצם את היקפי הפעילויות המשוערים כפי שפורטו לעיל, וזאת בהתאם לשיקולי המשרד והתקציב השנתי הקיים לפעילות המכרז".

קארין אלהרר: אני הייתי מבקשת שבמסגרת השיקולים שישקלו תישקל גם טובתו החינוכית של הילד.

קארין אלהרר: פה מה שאנחנו רואים זה שיקולי משרד ותקציב, שהם שיקולים חשובים שיש לקחת בחשבון.

קארין אלהרר: אני מודעת לסד התקציבי, והוא חשוב, אבל מצד שני, כאשר באים לשקול תוספות חשוב גם לשקול - -

עמרם מצנע: זאת הנקודה שאני מנסה למקד אותה במשרד החינוך.

עמרם מצנע: השאלה מה הנוהלים שמאפשרים לכם.

עמרם מצנע: בא אליכם הזכיין בחודש מסוים במשך השנה, אחרי שהוא מגיש דוחות חודשיים, ואומר לכם: תראו, אני צופה שנעבור ב-20 אלף שעות את ה-170 שאושרו במכרז.

עמרם מצנע: אתם צריכים לעשות שני דברים שהם שונים אחד מהשני.

עמרם מצנע: אחד, אם צריך או לא צריך את אישור ועדת המכרזים להגדיל ב-20 אלף שעות, שזה עניין סטטוטורי, והדבר השני הוא למצוא את התקציב ל-20 אלף השעות.

<קריאה: נכון, שני הדברים.

עמרם מצנע: איך קורית התוספת של הכסף?

עמרם מצנע: אני לא מוטרד מההחלטה הסטטוטורית להוסיף לספק עוד דרישה לעוד שעות.

עמרם מצנע: זה, לדעתי, דבר שהוא לא בעיתי.

עמרם מצנע: הבעיה היא איך מגבים את זה בכסף.

<דורית מורג: אני מבינה שזה נעשה בעבר, זאת אומרת שהייתה הרחבה של המכרז הקיים גם בעבר.

<דורית מורג: למשרד יש אפשרויות תקציביות.

<דורית מורג: יכולים להרחיב סעיף תקציבי כזה או אחר.

<דורית מורג: זה כמובן לא הולך אוטומטי.

עמרם מצנע: ברור.

עמרם מצנע: יש דוחות חודשיים.

<דורית מורג: לא קודם מנצלים ואחר כך באים, אלא אומרים ליחידה המקצועית כך: מכיוון שלמכרז הזה השעות הולכות להסתיים על פי הפרמטרים האלה, אנא תפנו ותגדילו את היקף המכרז.

<דורית מורג: זה נעשה גם במכרזים אחרים.

עמרם מצנע: ליאורה, אני רוצה לשאול אותך.

עמרם מצנע: אתם הגוף שמאשר את השעות פר ילד.

עמרם מצנע: לצורך העניין אישרתם לילד מסוים 8 שעות.

עמרם מצנע: איך אתם דואגים לכך שתישארו במגבלת השעות שיש לכם?

עמרם מצנע: מה המנגנון כשאבחנתם שאתם הולכים לעבור את השעות?

עמרם מצנע: .

עמרם מצנע: משרד החינוך מאפשר לכם להגיש את הדוח החודשי שלכם.

עמרם מצנע: השאלה מה הוא עושה איתו היא שאלה נפרדת.

עמרם מצנע: אני מבין שמשרד החינוך צריך לאשר את הדוח גם אם לכאורה באחד חלקי 12, 10 או 8 - תלוי כמה חודשי לימוד יש - רואים שיש הגדלה.

עמרם מצנע: את מבינה?

<ליאורה פלד: כל חודש הוא אחר במספר התלמידים ובשעות.

<ליאורה פלד: למרות שנירית מאוד כעסה עלי, מעולם לא הצענו לילד פחות מ-6 או 8 שעות.

<ליאורה פלד: מעולם לא דובר על 4 שעות.

אורלי לוי אבקסיס: זאת אומרת, 4 זה לא - -

<ליאורה פלד: אין, לא קיים.

<ליאורה פלד: היא כעסה עלי.

<ליאורה פלד: אל תכעסי.

<ליאורה פלד: את יודעת את זה.

<ליאורה פלד: נכון שהשנה כשלנו בנושא שעות מתגברים, לכן אמרנו שנספוג את זה.

<ליאורה פלד: אנחנו נותנים התראות בזמן.

<ליאורה פלד: על הקיץ נתנו התראה בינואר.

<ליאורה פלד: במאי עוד לא היו שעות.

<ליאורה פלד: רק לאחר שההורים הקימו קול זעקה נוראית, ולא בשביל לקבל עוד שעות או משהו, הקמתי זעקה בדרך החוקית של פנייה מסודרת.

<ליאורה פלד: אנחנו מנהלים את זה 24 שנים.

<ליאורה פלד: לא קיבלנו הרבה תלונות במהלך 24 השנים האלו.

<ליאורה פלד: אף אחד לא אמר לנו לפני המכרז הזה שלא מרוצים מאיתנו או שלא רוצים שנמשיך לנהל.

<ליאורה פלד: יש במכרז הזה כמה אמירות שאני חושבת שכדאי שהוועדה תשמע מפי חבר ההנהלה בצוות המתנדבים שמלווים את הפרויקט הזה מיום הקמתו.

<ליאורה פלד: במשך 24 שנים מר אילן גונן עושה את זה ללא שכר עבור השתתפות ועבור ניהול.

<ליאורה פלד: הוא מלווה אותי בכל הגשת המכרזים.

<ליאורה פלד: אני מבקשת שאילן יאמר מהצד של ההנהלה איך נראה המכרז הזה מטעם הארגון שהמדינה משקיעה בו 24 שנים.

<אילן גונן: תללי"ם פיתחה מאז הקמתה סדרה שלמה של מתודות, כלים, נהלים, מערכות בקרה, מערכות הכשרת מורים ומתגברים.

עמרם מצנע: אני לא רוצה להיכנס לזה.

עמרם מצנע: אני מניח ש-24 שנים פיתחתם, עשיתם ורכשתם ניסיון.

עמרם מצנע: אני ואנשי משרד החינוך רוצים להבין מה אתה חושב הגורם שלא שייך במכרז שהוא תקלה וצריך לתקן אותו.

עמרם מצנע: שמענו את סיפור השעות.

עמרם מצנע: הדבר השני זה שהורידו את הדרישה מאיש רפואה.

אורלי לוי אבקסיס: מתואר שני.

<אילן גונן: הבעיה היא לא רק המנהל, הבעיה היא כל המערכת המקצועית, החינוכית.

<אילן גונן: הטענה שלי שהוראה וחינוך של ילדים שמרותקים לביתם שונה לחלוטין מהוראה בית ספרית.

<אילן גונן: הדרישה במכרז היא שכל המורים יהיו עם ניסיון של בית ספר.

עמרם מצנע: במכרז הקודם זה לא היה?

<אילן גונן: לא היה.

<אילן גונן: ממש לא.

<אילן גונן: הדרישה היא שכל המערכת הניהולית, כל המערכת שמאשרת את התכנית האישית של כל תלמיד צריכה להתנהל על ידי - -

עמרם מצנע: האם לא נראה לכם שרצוי לשאוף שכל מורה יהיה עם ניסיון?

<אילן גונן: השאלה איזה ניסיון.

עמרם מצנע: ניסיון בהוראה.

<אילן גונן: ניסיון בהוראה בכיתה שונה לחלוטין מניסיון של מורה יחידני.

עמרם מצנע: אני לא סתם שואל.

עמרם מצנע: אני מבין שהיום במערכת יש הרבה מורים שאין להם הכשרה כמורים אבל הם התנסו ויש להם ניסיון.

עמרם מצנע: אם נניח מתחילים מ-0 ובאים אנשים חדשים למערכת, לא רצוי שתהיה להם תעודת הוראה?

<אילן גונן: רצוי שתהיה להם תעודת הוראה, אבל יותר חשוב - -

עמרם מצנע: סליחה, ניסיון בהוראה.

<אילן גונן: איזו הוראה?

<אילן גונן: הוראה בכיתה שונה לחלוטין - -

עמרם מצנע: איזה ניסיון יכול להיות לחדש?

<אילן גונן: העמותה הכשירה, מכשירה ופיתחה מערכת - -

עמרם מצנע: מה רע בכך שבמכרז ייכתב שרצוי או צריך שהמורה החדש - - ?

עמרם מצנע: נניח שייתנו הכשרה במכרז לכאלה שיש להם ניסיון בהוראה לתלמידים חולים.

<אילן גונן: מרותקים.

עמרם מצנע: מרותקים.

עמרם מצנע: עכשיו מדובר על קבלת מורים חדשים.

עמרם מצנע: לא רצוי שיהיה להם ניסיון בהוראה?

<אילן גונן: רצוי.

<אילן גונן: הבעיה היא שכמו שזה כתוב במכרז עכשיו, כל המורים הנוכחיים שכבר מלמדים שנים ארוכות ומצליחים צריכים לעזוב.

עמרם מצנע: מה שאנחנו רוצים לתקן זה שיתאפשר במכרז למורים שיש להם ניסיון בהוראת ילדים מרותקים להמשיך לעבוד.

עמרם מצנע: נכון?

עמרם מצנע: לגבי מורים חדשים, שיבואו עם ניסיון בהוראה.

<אילן גונן: שיעברו הכשרה ייעודית.

<אילן גונן: זה לא רק המורים, אלא המפקחים שמאשרים את התכניות האישיות לכל תלמיד.

<אילן גונן: למפקח יש את ההכשרה שלו.

עמרם מצנע: אני חושב שהבנו.

עמרם מצנע: אני מבין שאין בעיה לתקן את זה.

אורלי לוי אבקסיס: גם על כוח הסיוע.

<דורית מורג: במסגרת המכרז יש אפשרות למתן השגות בכתב.

<דורית מורג: זה בכל מכרז.

<דורית מורג: גם במכרז הזה של תללי"ם וגם במכרז של גורמים אחרים.

<דורית מורג: יש עוד גורמים, חברות ועמותות שענו למכרז הזה.

<דורית מורג: קיבלנו השגות.

<דורית מורג: הדברים האלה מופיעים בהשגות.

עמרם מצנע: אתם עדיין דנים בהן?

<דורית מורג: המשרד דן וייקח לתשומת ליבו דברים.

<דורית מורג: חלק יתוקן, חלק לא.

עמרם מצנע: אתם את הנקודות האלו העברתם למשרד החינוך?

<דורית מורג: כן.

עמרם מצנע: יפה.

עמרם מצנע: אז אני לא צריך לחזור עליהן פה.

<אילן גונן: זה בינתיים עוד לא מופיע במכרז.

<קריאה: הם לא יכולים לגשת למכרז.

עמרם מצנע: אני מבין שהמכרז עדיין נמצא בעיבוד.

עמרם מצנע: אומר משרד החינוך - תקנו אותי אם אני טועה - שהוא עדיין לא יישם את ההערות שהוא קיבל לתוך המכרז.

<אבנר עורקבי: אבל הוא הוציא את המכרז לדרך.

עמרם מצנע: הוא הוציא אותו לקבלת הערות.

<דורית מורג: המכרז פורסם לציבור.

<דורית מורג: כרגע, עד ה-30 ביולי, צריך להשיב.

<דורית מורג: מאחר ונתקבלו השגות ממספר גופים, נעשה עכשיו דיון במשרד אם יש מקום בסעיפים מסוימים לתקן את המכרז.

<דורית מורג: אם המכרז יתוקן ויחשבו - -

עמרם מצנע: הוא ייצא פעם נוספת.

<דורית מורג: ייצאו התיקונים ואפשר יהיה לגשת.

<אבנר עורקבי: עכשיו אי אפשר לגשת?

עמרם מצנע: יש מכרזים, לא רק המכרזים האלה, ששולחים לשטח ומקבלים הערות.

עמרם מצנע: אם ההערות מתקבלות, משרד החינוך מודיע מחדש לכל מי שצריך שההערות האלו והאלו התקבלו והמכרז תוקן.

עמרם מצנע: זה דבר שעושים אותו.

<קריאה: בינתיים מפטרים את המורים.

עמרם מצנע: אני מבין שהמכרז יצא ואתם פתוחים לקבל הערות על המכרז.

<דורית מורג: התקבלו כבר הערות.

עמרם מצנע: התקבלו, אבל עוד לא החלטתם מה אתם מקבלים מההערות ומה לא.

אורלי לוי אבקסיס: עשיתם על זה ישיבה?

אורלי לוי אבקסיס: יש לכם תאריך?

<דורית מורג: המכרז צריך להיות מתוקן כמה שיותר מהר, כי אחרת לא יהיה - -

אורלי לוי אבקסיס: יש לכם המלצות לתיקון?

<דורית מורג: יש המלצות לתיקון.

<דורית מורג: אני לא אפרט אותן כרגע.

עמרם מצנע: גם לא צריך לפרט.

<קריאה: עד מתי אפשר לגשת?

<דורית מורג: ההערות כבר התקבלו, לרבות הערות מאוד מפורטות של תללי"ם.

עמרם מצנע: רשמנו לעצמנו.

אורלי לוי אבקסיס: בזכות רצו להעיר הערות ולא ידעו שיש להם דד ליין להערות?

עמרם מצנע: אני מבקש להתחיל לעשות פה סיכומים.

אורלי לוי אבקסיס: יש לכם הערות להעביר?

<קריאה: מלא.

אורלי לוי אבקסיס: אז בבקשה להעביר למשרד החינוך, כי הם עדיין לא קיבלו את ההחלטות.

<דורית מורג: זה מיועד בעיקר למי שרוצה לגשת למכרז.

<קריאה: ההערות מיועדות למי שרוצה לגשת למכרז.

עמרם מצנע: תללי"ם, מקובל עליכם?

<אילן גונן: לא.

עמרם מצנע: לא עליכם, על הארגונים.

<קריאה: לא.

עמרם מצנע: מה זאת אומרת?

<קריאה: הם לא יכולים לגשת למכרז.

עמרם מצנע: שאלתי אם הם הגישו הערות.

<ליאורה פלד: תללי"ם הגישו הערות.

עמרם מצנע: אתם עוד לא יודעים אם תללי"ם יכולים לגשת.

<קריאה: הם לא יכולים.

עמרם מצנע: תללי"ם הגישו הערות.

עמרם מצנע: אם כל ההערות שלכם יתקבלו, אתם יכולים לגשת, נכון?

<אילן גונן: אם זה יאושר.

<אילן גונן: לא מספיק שיתקבלו.

<אילן גונן: זה צריך להיות בזמן סביר, כי אם זה יתקבל ב-25 ביולי, לא נוכל - -

עמרם מצנע: תיכף נעבור לתקופת המעבר שיש איתה בעיה בפני עצמה.

עמרם מצנע: משרד החינוך הוציא את המכרז.

עמרם מצנע: מי שהיו לו הערות - בעיקר תללי"ם - הגיש את ההערות.

אורלי לוי אבקסיס: יש לי הערות שמדליקות אצלי נורה אדומה.

אורלי לוי אבקסיס: אלו לא יהיו רק עמותות ללא מטרת רווח, אלא גם אנשים, חברות, וזה בסדר, שרוצים למקסם רווח וכדומה.

אורלי לוי אבקסיס: לי מפריעה הנקודה שבה ארגונים שרואים לנגד עיניהם - -

עמרם מצנע: אורלי, זה פתור.

עמרם מצנע: הנוהלים החדשים של משרד החינוך, שאני מקווה שאפשר ליישם אותם גם במכרז הזה, לא מאפשרים לארגונים שהם למטרות רווח לגשת.

עמרם מצנע: יש להם אפשרות כזאת.

<דורית מורג: המכרז פורסם לציבור.

<דורית מורג: אנחנו עוד לא יודעים מי רוצה לגשת, מי לא רוצה לגשת.

<דורית מורג: כל מי שרוצה להעיר הערות – יעיר.

<דורית מורג: איך מעירים הערות?

<דורית מורג: הרבה מאוד אנשים מתלבטים אם לגשת או לא לגשת.

אורלי לוי אבקסיס: רק למי שמעונין להפעיל את השירות מותר להגיש הערות?

<דורית מורג: אנחנו לא יודעים.

<דורית מורג: נניח שבזכות ירצו לגשת - -

אורלי לוי אבקסיס: הם לא רוצים לגשת.

אורלי לוי אבקסיס: הם רוצים להעיר הערות מקצועיות.

<קריאה: הילדים שלנו בידיים שלכם.

<דורית מורג: אם בזכות רוצים להגיש הערות, הם יכולים להגיש.

<דורית מורג: המכרז מפורסם לציבור הרחב.

<דורית מורג: אנחנו לא יודעים מי רוצה לגשת ומי לא.

אורלי לוי אבקסיס: הוא מפורסם לציבור הרחב.

עמרם מצנע: כל אחד שרוצה יכול לגשת.

אורלי לוי אבקסיס: את ההערות אתם מקבלים רק ממי שרוצה לגשת למכרז?

<דורית מורג: לא.

אורלי לוי אבקסיס: עד מתי אפשר להגיש את ההערות?

<קריאה: אין דבר כזה.

<רחלי אברמזון: אם יש גורם כלשהו שמבקש להגיש איזה שהן השגות והערות, שיגיש את זה בדחיפות האפשרית.

עמרם מצנע: עוד שבוע זה בסדר?

<רחלי אברמזון: אנחנו מבקשים שזה יהיה כמה שיותר מהר.

עמרם מצנע: צריך להגדיר זמן.

<רחלי אברמזון: עד יום ראשון.

עמרם מצנע: מי שעדיין רוצה להגיש הערות, בין אם הוא ניגש למכרז ובין אם לאו, עד יום ראשון נא לדאוג שלמשרד החינוך יהיו את ההערות.

עמרם מצנע: משרד החינוך יעבור על כל ההערות ועל כל הסוגיות שעלו.

עמרם מצנע: הוא יחליט מה נכנס ומשתנה במכרז, כי זאת סמכותו.

עמרם מצנע: אחרי שהמכרז מקבל את השינויים הם חייבים לפרסם אותו פעם נוספת.

עמרם מצנע: יכול להיות שגופים שבמכרז המקורי לא ניגשו, במכרז המתוקן ייגשו.

עמרם מצנע: אתם מקבלים עד יום ראשון.

עמרם מצנע: מתי ,להערכתכם, אתם יכולים לצאת במכרז המתוקן?

<דורית מורג: אנחנו רוצים לצאת כמה שיותר מוקדם, כדי שאפשר יהיה להיערך לשירות שצריך להתחיל ב-1 בספטמבר.

אורלי לוי אבקסיס: יש גם זמן לערעורים.

אורלי לוי אבקסיס: לא לקחתם את זה בחשבון?

אורלי לוי אבקסיס: מבחינת הזמן של המכרז - -

<דורית מורג: עוד לא הגענו לערעורים.

עמרם מצנע: למכרז יש את לוח הזמנים שלו.

אורלי לוי אבקסיס: יש שאלות שדנו בהן בעקבות מכרזים אחרים של מערכת החינוך, של בריאות התלמיד וכדומה.

אורלי לוי אבקסיס: גם כאשר התוצאות של מכרז מתפרסמות יש זמן לערעורים, מה שמושך את הזמן.

אורלי לוי אבקסיס: תחילת שנת הלימודים היא ב-1 בספטמבר.

אורלי לוי אבקסיס: השאלה שאותי מטרידה יותר מהכל זה הקיצוץ של התנאים הבסיסיים של הפעלת השירות הזה.

אורלי לוי אבקסיס: אני רוצה לגעת בנושא של השעות.

אורלי לוי אבקסיס: קודם אמרו לנו שכשרשמתם בין 4 ל-6, 6 היה מספר השעות המינימאלי.

אורלי לוי אבקסיס: היום אני רוצה לדעת מבחינת מספר השעות.

אורלי לוי אבקסיס: אם אתם אומרים 4, זה אומר ש-4 יהיה גם המקסימום.

אורלי לוי אבקסיס: זה לא יהיה המינימום, כי הלכה למעשה זה מה שמופיע.

אורלי לוי אבקסיס: אם אתם אומרים שיש לכם את האופציה הלאה, מדוע שיניתם את זה כלפי מטה?

אורלי לוי אבקסיס: אלא אם כן תאמרו 4 ועד בכלל או 4 ויותר.

אורלי לוי אבקסיס: תשאירו את האופציה, כי מי שקורא את זה ומבין שקודם היה בין 4 ל-6 וניצלו את המקסימאלי, רואה שהיום אין לך את המרווח הזה מהמינימום עד למקסימום.

אורלי לוי אבקסיס: אנחנו רוצים לדעת שגם בנושא הזה לא יופחתו השירותים.

אורלי לוי אבקסיס: את זה אני רוצה לשמוע.

<נירית גולוב: אנחנו נבדוק את הנושא.

<רחלי אברמזון: דיברנו עם חברת הכנסת שדיברה קודם.

אורלי לוי אבקסיס: היא מבחינתה הייתה מבטלת את המכרז לפני שהיא יצאה החוצה.

<אבנר עורקבי: להשאיר את המכרז 24 שנה.

<רחלי אברמזון: כל נקודה שעולה כאן נכנסת לדיון הפנימי שלנו בחזרה.

<רחלי אברמזון: אם יהיה צורך לעשות את המנעד הזה שבין 4 ל-6, זה יהיה דיון פנימי בתוך המשרד.

אורלי לוי אבקסיס: אם כתבתם 4 עד 6 וידעתם שהלכה למעשה המינימום יהיה 6, למה הורדתם את זה ל-4?

אורלי לוי אבקסיס: היו מקרים שבהם נתנו תכנית לימודים של 4?

<ליאורה פלד: לא.

אורלי לוי אבקסיס: זה אומר שהורדתם את השירות.

אורלי לוי אבקסיס: ידעתם שלא הופעלו 4 בשום תכנית עבודה.

אורלי לוי אבקסיס: תמיד היה צורך בלמעלה מ-4.

אורלי לוי אבקסיס: לא לקחתם את זה בחשבון?

אורלי לוי אבקסיס: ידעתם ש-4 הוא לא הגיוני, הוא לא ישים, כי אף אחד לא השתמש ב-4.

אורלי לוי אבקסיס: כל תכנית עבודה הייתה מעל 4.

<רחלי אברמזון: העליתם את הנקודה ואת הבקשה להתייחס למספר השעות.

<רחלי אברמזון: אנחנו כאגף מתחייבים להתייחס לפנייה הזאת.

<רחלי אברמזון: רשמנו.

<רחלי אברמזון: אנחנו הולכים לקיים את הדיון.

<רחלי אברמזון: אנחנו לא נתחייב עכשיו להגיד 6 וגם לא 4.

<רחלי אברמזון: אנחנו הולכים לדון בעניין הזה.

עמרם מצנע: מה קורה מבחינת לוח זמנים?

עמרם מצנע: עד יום ראשון תקבלו הערות.

עמרם מצנע: ייקח לכם שבועיים.

<דורית מורג: לא.

עמרם מצנע: שבוע.

<דורית מורג: את רוב ההערות יש לנו, לרבות ההערות לגבי השעות.

<קריאה: את השעות והבקשות שתגענה.

עמרם מצנע: תנו לי לוח זמנים

<קריאה: יש עוד הערות.

אורלי לוי אבקסיס: תעבירו אליהם עד יום ראשון.

עמרם מצנע: האם יש לכם מנגנון שמוודא ששנת הלימודים הבאה תיפתח כסדרה?

עמרם מצנע: אם קורה לכם שאתם מתארכים בלוח זמנים, מה אתם עושים?

עמרם מצנע: אנחנו נמצאים עכשיו באמצע יולי.

<דורית מורג: אנחנו מנסים לקיים את הדיונים בהערות שברובן הגדול כבר יש לנו.

<דורית מורג: חלק מהדיונים כבר התקיימו.

<דורית מורג: בשבוע הבא ייפתחו הדיונים.

<דורית מורג: כבר בשבוע הבא אנחנו מקווים - -

עמרם מצנע: בשבוע הבא, כשתסכמו את השינויים, אתם מוציאים את המכרז מחדש, מפרסמים אותו.

אורלי לוי אבקסיס: פיטרו את המורים?

<קריאה: כן, ב-15 לחודש.

<קריאה: שיתנו לפחות עוד שנה לתללי"ם.

עמרם מצנע: את הזמן אחורה אי אפשר להחזיר.

<קריאה: הם לא יוכלו לתת בספטמבר מענה, כי המורים מפוטרים.

<קריאה: אם לא יעצרו את המכרז, יפטרו את המורים.

<קריאה: פיטרו.

עמרם מצנע: עד מתי התוקף של הזכיין הקיים?

עמרם מצנע: עד 1 בספטמבר?

<ליאורה פלד: 10 לאוגוסט.

עמרם מצנע: למה?

עמרם מצנע: כי ב-10 אין יותר לימודים?

<ליאורה פלד: נכון.

<ליאורה פלד: המורה האחרון מפוטר ב-10 לאוגוסט.

עמרם מצנע: לא שאלתי על העניין של מפוטר, שאלתי מתי השירות נגמר.

עמרם מצנע: מה קורה אם לא עומדים בלוחות זמנים עד 1 בספטמבר?

עמרם מצנע: למה המכרז לא יצא לפני שנה או משהו כזה?

אורלי לוי אבקסיס: הם לא נערכו לזה כמו שצריך.

<קריאה: אם יהיה מפעיל חדש - -

אורלי לוי אבקסיס: מתי הוא יגייס עובדים?

אורלי לוי אבקסיס: אלא אם כן מישהו מגייס בימים אלה.

<דפנה אזרזר: כבר מגייסים עובדים.

<דפנה אזרזר: זה מכרז תפור לחברת מרמנת.

עמרם מצנע: שטויות בריבוע.

עמרם מצנע: אני אומר לכם את דעתי.

עמרם מצנע: שום מכרז לא תפור.

עמרם מצנע: ברור שאם מישהו רוצה לגשת למכרז – נניח קוראים לו מוישה - והוא יודע שב-1 לספטמבר הוא צריך להתחיל לתת שירות, אז הוא מכין את עצמו.

עמרם מצנע: אני רוצה להמליץ למשרד החינוך.

עמרם מצנע: אני מבקש לקבל תשובה תוך מספר ימים.

עמרם מצנע: אני מציע לכם לדחות את המכרז בשנה.

עמרם מצנע: אין שום סיכוי בעולם - אני אומר לך, היועצת המשפטית - שזה יעבור תהליך נכון ובריא, לא משנה מי יזכה במכרז, בנתונים האלה.

עמרם מצנע: אני מבקש מכם לחזור.

עמרם מצנע: אני גם אדבר עם שר החינוך לתת לזכיין תוספת של שנה.

עמרם מצנע: אני אבקש להכין עכשיו את המכרז.

<קריאה: שיהיה זמן לערער.

אורלי לוי אבקסיס: שיהיה זמן לערער, שיהיה זמן לגייס, שיהיה זמן לעשות את זה בתהליך כזה - -

עמרם מצנע: זאת הנקודה המרכזית.

עמרם מצנע: מההתרשמות שלי אין שום סיכוי בעולם, גם אם נעבוד הכי בחריצות, הכי מסודר והכי נכון, לעשות מכרז ראוי.

<דורית מורג: הכוונה היא לפרסם תיקונים?

<דפנה אזרזר: אין זמן.

<דפנה אזרזר: את לא תסיימי.

עמרם מצנע: משרד החינוך מחויב לתת תשובה תוך כמה ימים.

עמרם מצנע: אני אומר לכם שחבל על ההתרוצצות.

עמרם מצנע: זה בלתי אפשרי אם יזכה מישהו אחר, לא משנה לי מי זה.

עמרם מצנע: במכרז החדש, אם תסכימו ותעבירו את זה במוסדות שלכם, תוציאו חברות שלא למטרות רווח, בהתאם לנוהלים החדשים שמאפשרים לכם לעשות את זה.

<נירית חכמון-בקמן: אני הקמתי את שדולת הורי ילדי תללי"ם כששמענו על המכרז.

<נירית חכמון-בקמן: אתם מדברים הרבה על ילדים חולים וכל זה.

<נירית חכמון-בקמן: אני כרגע משמשת פה לבן שלי שבחודש הבא, בעזרת השם, יהיה בן 8.

<נירית חכמון-בקמן: הוא כבר 4 שנים מבודד.

<נירית חכמון-בקמן: הבן שלי חולה במחלת דם גנטית מאוד נדירה.

<נירית חכמון-בקמן: 4 שנים הוא חי בבית.

<נירית חכמון-בקמן: תדמו בנפשכם מה זה ילד שלא רואה אנשים אחרים, ילד בועה.

<נירית חכמון-בקמן: אני מתנצלת, המעמד הזה קשה לי, זה בנפשי.

<נירית חכמון-בקמן: כשקראתי את המכרז עלתה מבחינתי רק שאלה אחת: איפה טובת הילד שלי.

<נירית חכמון-בקמן: מי ראה את הילד שלי כשנכתבו המילים?

<נירית חכמון-בקמן: אף אחד לא ראה את הילד שלי.

<נירית חכמון-בקמן: אף אחד לא ראה את טובת אביאל, כאשר מאחוריו יש עוד 3600 ילדים שנזקקים לשירות הזה.

<נירית חכמון-בקמן: אני לא קוראת להם מורים, אני קוראת להם מלאכים, כי הם מלאכים.

<נירית חכמון-בקמן: לבן שלי יש חרדת קהל.

<נירית חכמון-בקמן: הייתי מביאה אותו, אבל הוא פוחד מאנשים.

<נירית חכמון-בקמן: אנחנו כבר שנה שנייה מקבלים את השירות הזה.

<נירית חכמון-בקמן: כשהמורה הגיעה אביאלי לא היה מסוגל להתקרב אליה, הוא פחד.

<נירית חכמון-בקמן: אתם יודעים מה המורה עשתה?

<נירית חכמון-בקמן: היא פשוט ישבה.

<נירית חכמון-בקמן: היא רק הייתה בסביבה שלו .

<נירית חכמון-בקמן: היא לא דיברה.

<נירית חכמון-בקמן: היא לא עשתה שום דבר.

<נירית חכמון-בקמן: פעם אחר פעם, בדבקות, במסירות.

<נירית חכמון-בקמן: פה פתחה מחברת, פה הביאה איזה שהוא משחק.

<נירית חכמון-בקמן: לאט לאט אביאלי התקרב אליה.

<נירית חכמון-בקמן: כשאביאלי התקרב אליה הוא כבר לא יכול היה בלעדיה.

<נירית חכמון-בקמן: אותה אתם רוצים לקחת לי.

<נירית חכמון-בקמן: לבן שלי אתם רוצים לקחת את המורה הזאת שהיא נקודת האור שלו.

<נירית חכמון-בקמן: מדובר ב-3 פעמים בשבוע למשך שעתיים ברוטו, שזה שעה וחצי.

<נירית חכמון-בקמן: הוא מחכה לה בכניסה.

<נירית חכמון-בקמן: את זה אתם רוצים לקחת?

<נירית חכמון-בקמן: איך חשבתם על זה?

<נירית חכמון-בקמן: אתם ראיתם את טובת הילד שלי כאשר כתבתם את המכרז?

<נירית חכמון-בקמן: אתם לא רואים את טובת הילדים האלה.

<נירית חכמון-בקמן: הילדים האלה לא נראים.

<נירית חכמון-בקמן: יש פה 3600 ילדים.

<נירית חכמון-בקמן: זה בנפשנו.

<נירית חכמון-בקמן: אני יודעת שיש פה סערה, אבל הסערה נובעת מכך שמתעסקים בחיים של הילדים שלנו.

<נירית חכמון-בקמן: הילדים האלה סובלים.

<נירית חכמון-בקמן: גם ככה הגורל שלהם לא שפר עליהם.

אורלי לוי אבקסיס: צריך להבין שברגע שהמלצנו פה על דחייה של שנה והמשכת השירות על ידי הזכיין הקודם - תללי"ם, זה אומר שהשירות יינתן לפי התנאים של המכרז הקודם.

אורלי לוי אבקסיס: זה למען הסר ספק.

אורלי לוי אבקסיס: מי ששאל פה ולרגע נחרד או לרגע יש לו - -

עמרם מצנע: זאת המשמעות.

אורלי לוי אבקסיס: זאת ההמלצה.

<עמית רכבי: כשמדברים על 4 או 6 שעות, מתכוונים ל-4 או 6 שעות שבועיות.

<עמית רכבי: ילד רגיל מקבל 36 שעות בבית ספר.

<עמית רכבי: זה סך השעות שנותנים להם על מנת להדביק את הפערים.

<עמית רכבי: הם צריכים להשתלב עם 4 או 6 שעות שבועיות.

<עמית רכבי: עם זה היא צריכה ללמוד אנגלית, חשבון, להתנהל בעולם, גיאוגרפיה.

<עמית רכבי: תחשבו על מה אנחנו מדברים.

<עמית רכבי: על 6 שעות שבועיות.

אורלי לוי אבקסיס: בת כמה ניצן?

<עמית רכבי: בת 12.

<עמית רכבי: היא כתבה ספר שלם על החיים שלה.

<עמית רכבי: מדובר ב- 6 שעות שבועיות.

<עמית רכבי: אבסורד לחשוב שמזה רוצים להוריד.

<עמית רכבי: לא מעלים ל-12, מורידים ל-4.

<עמית רכבי: זה פחות משעה ביום.

<קריאה: זה פחות מיום לימודים אחד שילד מקבל.

<עמית רכבי: נעמה מקבלת 35 שעות בשבוע.

עמרם מצנע: אל תשכחו שזה 35 או 30 שעות בתוך כיתה של 30 ילדים.

<קריאה: פה זה צרכים מיוחדים.

<רויטל לן כהן: יש יותר מ-6 מקצועות.

<קריאה: יש את הנושא של כמות השעות שנראה לי שדנו בו הרבה.

<קריאה: יש את הנושא של איכות השעות.

<קריאה: זה לא רק כמות, זה גם איכות.

<קריאה: האיכות של השעות נובעת מהאנשים שנותנים את השירות.

אורלי לוי אבקסיס: חד משמעית.

<קריאה: המכרז צריך לאפשר לאנשים הנכונים ולאנשים המתאימים לתת את השירות הזה, בטח ובטח לא להפסיק את העסקתם של האנשים שקשורים לילדים ונותנים את השירות הזה בצורה מצוינת מגיל 5 עד גיל 12, שזה 8 שנים.

<קריאה: עמותת תללי"ם נותנת את השירות הזה כבר 24 שנים.

<קריאה: כהורה אני לא מבינה איך יוצא מכרז שתנאי הסף שלו לא מאפשרים לזכיין הקיים אפילו לגשת.

<קריאה: איך יכול להיות דבר כזה?

<קריאה: שלא לדבר על זה שזאת עמותה שרואה לנגד עיניה את טובת הילד, לא כמה כסף היא תעשה בין מה שמשרד החינוך ייתן לה לבין כמה היא תשלם לבת השירות או למורה - 21 שקלים לשעה בקושי.

<קריאה: על הפער הזה כולם משחקים, גורפים את הכסף לכיס על חשבון הילדים שגם ככה לא מקבלים מספיק שעות ומספיק תוכן.

<נירית חכמון-בקמן: מה שהפריע לי בתחילת התהליך היה שהבן שלי לא הצליח להתמודד בשום בית ספר, כי מבחינת איי-קיו הוא ב-99 מתוך 100, שזאת גאונות, מבחינת תקשורת הוא 2 מתוך 100, שזה פיגור תקשורתי.

<נירית חכמון-בקמן: התפקוד של ילד עם פיגור תקשורתי די דומה לילד שלא מתפקד ולא מתקשר.

<נירית חכמון-בקמן: בגלל שהוא גאון הוא יכול לדבר מאוד חריף ומאוד יפה, מי שראה אותו באקס פקטור.

<נירית חכמון-בקמן: הילד בתפקוד מאוד נמוך.

<נירית חכמון-בקמן: הוא לא הצליח להתמודד באף בית ספר, גם בבית ספר שהלך לקראתו ובא לקראתו.

<נירית חכמון-בקמן: הגענו למצב שיום אחד החזקתי את כף הרגל שלו בחלון כי הוא ניסה להתאבד.

<נירית חכמון-בקמן: אז הוא הגיע לבית חולים למשך חודש.

<נירית חכמון-בקמן: כל זה בגלל שהוא היה בבית ספר.

<נירית חכמון-בקמן: בחלקים גדלים מהחיים שלנו נשארנו בבית בלי תללי"ם.

<נירית חכמון-בקמן: המצב היה מטורף לגמרי.

<נירית חכמון-בקמן: זה לא חיים נורמליים שהילד נמצא בבית בלי תללי"ם.

<נירית חכמון-בקמן: כשהבנתי שהילד שלי במצב כל כך קשה, פניתי לדלית שטאובר, מנכ"לית משרד החינוך בזמנו.

<נירית חכמון-בקמן: היא שמעה את הסיפור.

<נירית חכמון-בקמן: אז גיליתי שיש עוד ילדים במצב כזה - הילד של שירלי – שלא יכולים להתמודד עם בית ספר.

<נירית חכמון-בקמן: הם הציעו לנו להגיע לתללי"ם.

<נירית חכמון-בקמן: כשהגענו לתללי"ם הבן שלי התחיל לפרוח.

<נירית חכמון-בקמן: פעם ראשונה היה לו מורה שנתן לו את היחס האישי.

<נירית חכמון-בקמן: פעם ראשונה הוא קיבל התייחסות.

<נירית חכמון-בקמן: אם היום המכרז הזה יצא לפועל, דניאל יחזור לתקופה שהוא היה בה קודם.

<נירית חכמון-בקמן: הוא לא יעמוד בזה שאנשים שהוא נקשר אליהם - - למורה שלו לאמנות אין תעודת הוראה.

<נירית חכמון-בקמן: הוא מלמד באוניברסיטה, אבל אין לו תעודה.

<נירית חכמון-בקמן: המורה שלו לאמנות עזר לו להגיע למקומות מאוד רחוקים.

<נירית חכמון-בקמן: הוא דיבר על המקומות הכי כואבים שלו בספר הזה.

<נירית חכמון-בקמן: אחרי שתקרא - אני נותנת לך את הספר - תבין כמה הסיפור כואב.

<נירית חכמון-בקמן: אין לו תעודת הוראה ממשית.

<נירית חכמון-בקמן: הוא מלמד באוניברסיטה.

<נירית חכמון-בקמן: הוא אחד האנשים הכי מפורסמים בארץ מבחינה אמנותית.

<נירית חכמון-בקמן: זה אדם שקשור אליו 3 שנים.

<נירית חכמון-בקמן: אם הוא יעזוב, אני שוב אצטרך להחזיק את הילד שלי בכף הרגל או לשלוח אותו לבית חולים.

<נירית חכמון-בקמן: אם בתחילת השנה זה קורה, הילד שלי יהיה בבית חולים.

<נירית חכמון-בקמן: הוא לא צריך להיות שם .

<נירית חכמון-בקמן: הוא רק אוטיסט.

<נירית חכמון-בקמן: אין לו שם סיבה להיות בבית חולים לחולי נפש.

<נירית חכמון-בקמן: זה הסיפור.

<נירית חכמון-בקמן: אלה דברים שאסור לי לספר, כי זה ילד שהתפרסם.

<נירית חכמון-בקמן: אני אומרת את זה כאן, כי זה החיים שלנו.

<נירית חכמון-בקמן: אני יודעת שאני אאבד אותו.

<נירית חכמון-בקמן: כשהוא היה בבית חולים לא הבינו מה זה אוטיזם.

<נירית חכמון-בקמן: הוא היה במצב עוד יותר קשה.

<נירית חכמון-בקמן: הייתי חייבת להוציא אותו משם אחרי חודש.

<נירית חכמון-בקמן: גם הרופאה אמרה להוציא אותו משם.

<נירית חכמון-בקמן: איפה הוא יהיה?

<דפנה אזרזר: גם הילד שלי קיבל בעבר תללי"ם.

<דפנה אזרזר: אני יודעת את המקצועיות.

<דפנה אזרזר: אני יודעת שיש שירות.

<דפנה אזרזר: זה מה שמדאיג אותי לגבי המכרז הבא.

<דפנה אזרזר: אם יש היום בעיה לאימהות שהילדים שלהם בתללי"ם, יש למי לפנות, יש ממי לקבל שירות.

<דפנה אזרזר: אתה אמרת לי קודם קשקוש בלבוש על חברת מרמנת.

עמרם מצנע: לא, שהמכרז תפור.

<קריאה: לא הוכחנו את זה.

<דפנה אזרזר: בכלכליסט קראו לחברת מרמנת משרד חינוך 2.

עמרם מצנע: אני מכיר את התסמונת.

<דפנה אזרזר: אני כן חושבת.

<דפנה אזרזר: אני ניסיתי להשיג את מרמנת ולא הצלחתי.

<דפנה אזרזר: השירות לקוחות שלהם כל כך לקוי, שבמשך 3 ימים לא הצלחתי להשיג אותם טלפונית.

<דפנה אזרזר: החשש לי הוא מה יהיה אם חברה כזאת תזכה במכרז.

<דפנה אזרזר: חברת תללי"ם פועלת 24 שנים.

<דפנה אזרזר: אני לא חושבת שלמישהו הייתה פעם איזו טענה.

<דפנה אזרזר: איך משרד החינוך מוציא מכרז מראש שגורם לכך שתללי"ם לא יוכלו לגשת?

עמרם מצנע: אני רוצה שנבין.

עמרם מצנע: במדינת ישראל יש את חוק המכרזים.

עמרם מצנע: לאורך שנים לא מילאו לגמרי את כללי החוק.

עמרם מצנע: החוק הוא חוק.

עמרם מצנע: הסברתי בהתחלה.

עמרם מצנע: הגשתי הצעת חוק שמאפשרת למשרד החינוך, בהסכמת משרד האוצר, לפטור ממכרזים גופים כמו הגוף הזה.

עמרם מצנע: זה נכון לגופים נוספים, אתם לא היחידים שם.

עמרם מצנע: משרד האוצר ומשרד החינוך הגיעו להסכמה, ואני הסכמתי לזה, שהחוק בינתיים יוקפא.

עמרם מצנע: משרד האוצר עם משרד החינוך כתבו נוהל חדש שנותן למשרד החינוך ולמשרד האוצר פתח להחריג את הטיפול בסוגיות האלו.

עמרם מצנע: זה סוכם ממש לאחרונה.

עמרם מצנע: נתנו לזה זמן, כדי לראות אם זה באמת נותן את מה שרצינו.

עמרם מצנע: אם לא, מחזירים חזרה את החוק.

אורלי לוי אבקסיס: השתמשו בזה?

עמרם מצנע: עוד לא.

עמרם מצנע: זה חדש לגמרי.

אורלי לוי אבקסיס: זה רק רשאי.

אורלי לוי אבקסיס: אין שום חובה על המשרד.

אורלי לוי אבקסיס: זה רק רצון טוב שהם יוכלו להחריג.

עמרם מצנע: משרד החינוך היה מאוד רוצה שתינתן לו סמכות מלאה לא ללכת למכרזים על תחומים מסוימים.

עמרם מצנע: בדרך כלל הוא לא הולך למכרזים.

עמרם מצנע: יכול להיות שהוא פונה לשניים, שלושה גופים ואומר להם להגיש הצעה.

עמרם מצנע: זה לא פתוח לכלל הציבור.

עמרם מצנע: משרד החינוך מאוד רוצה.

עמרם מצנע: מי שמגביל אותו זה חוק המכרזים שהוא מחויב כלפיו.

עמרם מצנע: לאלה ששואלים למה לוקחים נושא שמטופל כבר 24 שנים לשביעות רצון ועושים לו מכרז, זאת הסיבה וזאת התשובה.

עמרם מצנע: אנחנו כאן מבינים, יחד עם משרד החינוך ומשרד האוצר, שהדברים מאוד חשובים.

עמרם מצנע: אני חושב שגם להם חשוב לשמוע.

אורלי לוי אבקסיס: אדוני היושב-ראש, דבר דומה היה לגבי ההפעלה של מקלטים לנשים מוכות.

אורלי לוי אבקסיס: הם היו חייבים לצאת, לפחות ככה הם אמרו, למכרז לגבי ההפעלה, ואז ראית קבלני עפר ואחרים שניגשו למכרז, בלי שום ידע שנצבר לאורך שנים, בלי אג'נדה, בלי גיוס תרומות לתוך המערכת.

אורלי לוי אבקסיס: האופציה שלהם לזכות במכרז הייתה יותר גבוהה מאותן עמותות שלא היו להן מטרות רווח.

אורלי לוי אבקסיס: בקדנציה שעברה התקיים על כך דיון.

אורלי לוי אבקסיס: משרד הרווחה משך את המכרז, הכניס בתוך המכרז עדיפות לידע מצטבר, לשיטות עבודה, לאג'נדה.

אורלי לוי אבקסיס: דרך אגב, כנראה תללי"ם - -

עמרם מצנע: זה גם משרד החינוך יכול להכניס.

<קריאה: הם בחרו לא להכניס.

עמרם מצנע: ניסיתי להסביר איפה אנחנו עומדים מבחינת כיוון חיובי כדי לפתור את הבעיה.

אורלי לוי אבקסיס: אם רוצה משרד החינוך לשמר את הידע הזה, הוא יכול לתת במכרז עדיפות לניסיון מצטבר וידע.

עמרם מצנע: אבל אז יקום מישהו, ילך לבית המשפט ויגיד שתפרתם מכרז.

אורלי לוי אבקסיס: בכל מכרז יש לך את המקום שניסיון יכול להוות נקודות זכות.

עמרם מצנע: יש דברים שלאף אחד אין בהם ניסיון.

עמרם מצנע: איך אתה מתחיל את זה בלי ניסיון?

עמרם מצנע: ניסיתי להסביר לכם למה הטענה היא לא כלפי משרד החינוך.

עמרם מצנע: משרד החינוך מחויב בחוק המכרזים לגבי גופים שהם לא ממשלתיים ממש.

עמרם מצנע: אפשר היה לשאול למה השירות הזה נעשה בעמותה ולא נעשה בתוך משרד החינוך עם עובדי משרד החינוך.

עמרם מצנע: זאת שאלה בפני עצמה.

עמרם מצנע: היא כרגע לא עומדת על הפרק.

עמרם מצנע: יש כנראה גם יתרונות בעמותות.

עמרם מצנע: עובדה, אתם בעצמכם אומרים.

עמרם מצנע: התפרצתי כדי להסביר.

עמרם מצנע: זה לא שיושבים בצד אחד של השולחן אנשים רעים ובצד השני של השולחן אנשים טובים.

עמרם מצנע: לא היה צריך אותנו אם הכל היה ברור ומסודר.

עמרם מצנע: אני מסביר מה התהליך.

עמרם מצנע: אני מקווה מאוד שמשרד החינוך יענה לבקשתנו להאריך לחברה הנוכחית את הזיכיון לעוד שנה.

עמרם מצנע: הוא צריך להחליט, לא בעוד שנה אלא עכשיו, מה עושים לגבי שנה קדימה.

<קריאה: האם אפשר להבטיח שתללי"ם יעמדו בתנאי הסף של המכרז החדש על מנת שלפחות יוכלו לגשת?

<אבנר עורקבי: יש לך את זה שנה.

<יוליה בן-משה: יש נושא נוסף שדורש את המעורבות שלך.

<יוליה בן-משה: בתוך המכרז הנוכחי אוכלוסיית היעד היא ילדים בגילאי 5 עד 18 חינוך רגיל, 3 עד 21 חינוך מיוחד.

<יוליה בן-משה: אתה ניהלת תהליך שבו ילדים עם צרכים מיוחדים זכאים לזכויותיהם מגיל 3.

<יוליה בן-משה: אני חושבת שבתוך המכרז העתידי צריך להתחיל את הזכויות מגיל 3, לא מגיל 5.

אורלי לוי אבקסיס: זה ברור.

<יוליה בן-משה: זה לא ברור.

<יוליה בן-משה: הגברת פה חיכתה עד גיל 5.

עמרם מצנע: ההערה נרשמה על ידי משרד החינוך.

<יוליה בן-משה: אני לא מספיק מבינה, לצערי, בחוק המכרזים, אבל אני נורא מוטרדת.

<יוליה בן-משה: כאשר יוצאת הצעת חוק כל הציבור רשאי להגיב, ואז יש 3 ועדות שדנות עד הקריאות.

<יוליה בן-משה: במכרז הזה הזדעזעתי לראות שהמגיבים הם נותני השירות.

<יוליה בן-משה: אצלך לא הייתה הפרדה בין עמותות נותנות שירות לעמותות שמגינות על זכויות.

<יוליה בן-משה: חייבת להיות הבהרה בעניין הזה.

<יוליה בן-משה: כשיוצא מכרז, כל הציבור רשאי להגיב, לא רק נותני השירות.

אורלי לוי אבקסיס: אמרנו את זה קודם.

עמרם מצנע: זה מה שהיא אמרה.

אורלי לוי אבקסיס: ביקשנו שבזכות יוכלו להגיש.

<יוליה בן-משה: תללי"ם הם נותני שירות, אבל בזכות - -

<נירית חכמון-בקמן: הבעיה היא אחרת.

<נירית חכמון-בקמן: כל 3 חודשים המורים של הבן שלי מגיעים אלי ומודיעים לי שעלולים להפסיק להם את העבודה כי אין תקציב.

עמרם מצנע: דיברנו על השעות.

<נירית חכמון-בקמן: אין תקציב למשרד החינוך.

<נירית חכמון-בקמן: המורים לא יכולים להיות מפוטרים כל 3 חודשים באמצע שנה.

<נירית חכמון-בקמן: אני לא צריכה לפנות לכתבת חדשות ערוץ 2 כדי שתתקשר ותבקש שאילתה.

<נירית חכמון-בקמן: פוחדת שכל 3 חודשים, אפילו כשיש מכרז - -

עמרם מצנע: הנושא ברור.

עמרם מצנע: ליאורה, מאחר ואתם לא יודעים את היקף הילדים, מה אתם עושים?

עמרם מצנע: נניח שאתם זוכים משנה לשנה.

עמרם מצנע: אתם לא מפטרים כל פעם את המורים?

<ליאורה פלד: לא, חס וחלילה.

<ליאורה פלד: המורים מקבלים מכתבי הפסקת עבודה, מקבלים חודשיים שכר.

עמרם מצנע: אני לא מדבר רק על החודשיים.

אורלי לוי אבקסיס: את מדברת על החופש הגדול?

<ליאורה פלד: כן.

אורלי לוי אבקסיס: מה קורה באמצע שנה?

<ליאורה פלד: המכרז הוא ל-3 שנים, עם הארכה לשנה.

<ליאורה פלד: משרד החינוך ניצל את כל ה-4 שנים.

<ליאורה פלד: הם יודעים שזכייה במכרז זה 4 שנים קדימה.

<ליאורה פלד: .

עמרם מצנע: אני שואל בשנה רגילה.

עמרם מצנע: מאחר ואת לא יודעת כמה חולים יהיו בספטמבר - -

<ליאורה פלד: הם כולם מתחילים וצוברים שעות.

<ליאורה פלד: הם עובדים בהתחלה מעט, אחר כך הרבה.

<ליאורה פלד: הם יודעים את זה.

עמרם מצנע: את אומרת שהבעיה קיימת גם בלי - -

<ליאורה פלד: יש צוות שיודע את זה, שמכיר את זה.

<ליאורה פלד: במכרז הזה, כמו שהיה כתוב, היו מראש דברים שמשרד החינוך ידע שאם הם יהיו כתובים תללי"ם לא תיגש למכרז, כמו למשל טיפולים פרה רפואיים.

<ליאורה פלד: זה היה ידוע, נאמר על ידי במפורש, ולמרות זאת הכניסו טיפולים פרה רפואיים.

<ליאורה פלד: אין לזה שום קשר להוראת ילדים חולים בבית.

<ליאורה פלד: יש פה בעיה של אפליה של ילדי חינוך רגיל וילדי חינוך מיוחד.

<ליאורה פלד: השולחן הזה צריך לדעת שהפסדנו חלק מהצוות.

<ליאורה פלד: אני לא יודעת אם אני יכולה להתחייב למשרד - הנהלת העמותה תצטרך לתת תשובה כי אני שכירה - אם נהיה מוכנים לתת שירות ב-1 בספטמבר.

עמרם מצנע: אחורה אנחנו לא יכולים לתקן שום דבר.

<ליאורה פלד: זה יכול מאוד לקרות.

<דורית מורג: למה לא יכולים לתת פרה רפואיים?

<ליאורה פלד: המורים פוטרו.

<ליאורה פלד: מה הקשר ביני לבין טיפולים פרה רפואיים?

עמרם מצנע: את החלטת שאת לא יכולה לגשת.

<ליאורה פלד: כמובן.

עמרם מצנע: אין במכרז אמירה כלשהי שלא מאפשרת לכם לגשת.

עמרם מצנע: אתם החלטתם.

<ליאורה פלד: לעמותת תללי"ם אין צוות פרה רפואי.

<ליאורה פלד: היא לא עוסקת בזה.

<ליאורה פלד: אין לה את היכולת לזה.

עמרם מצנע: זה הכל ניתן לשינוי, אם רוצים.

עמרם מצנע: אתם לא רוצים.

עמרם מצנע: זה לגיטימי.

עמרם מצנע: מבחינת היכולת לגשת למכרז אין דבר שלא מאפשר לכם לגשת למכרז.

<ליאורה פלד: היו שם דברים אחרים.

<קריאה: זה פוגע בילדים.

עמרם מצנע: לא אמרתי שזה לא פוגע בילדים.

<ליאורה פלד: היו שם דברים אחרים שצוות הניהול הקיים לא התאים וגם צוות המורים לא התאים.

<ליאורה פלד: בכל מקרה לא יכולנו לגשת מכרז.

עמרם מצנע: לא יכולתם לגשת למכרז במתכונת הקודמת.

<ליאורה פלד: נכון מאוד.

<דפנה אזרזר: 24 שנה הם יכלו.

<ליאורה פלד: זכות המדינה לדרוש - -

עמרם מצנע: אני מדבר כרגע על דברים פורמאליים, סטטוטוריים.

עמרם מצנע: אין דבר כזה שמישהו לא יכול לגשת למכרז, אלא אם כן הוא לא עומד בתנאים הבסיסיים של המכרז.

עמרם מצנע: אם היו אומרים לך, למשל, שאת צריכה לספק שירותים פרה רפואיים ואת צריכה ניסיון של 5 שנים בשירותים פרה רפואיים, באמת לא היית יכולה לגשת.

עמרם מצנע: אני מניח שזה לא מה שהיה כתוב שם.

עמרם מצנע: את השלב הזה חצינו.

<ישעיהו יחיאלי: כתוב במקורות שלנו: "כל המבקש על חברו - נענה תחילה".

<ישעיהו יחיאלי: אני פה ממקום של הזדהות עם עמותת תללי"ם.

<ישעיהו יחיאלי: בישיבה הקודמת שהייתה בראשותך סיכמת את הישיבה ואמרת כך: "אני מבקש שכל אותם מכרזים או סיום אספקת שירותים שעומדים על הפרק ויש אפשרות לעכב - להשהות ולעצור".

<ישעיהו יחיאלי: יומיים אחרי זה יצא מכרז פומבי, לא סגור ולא ספק יחיד.

<ישעיהו יחיאלי: על מה מכרז פומבי?

<ישעיהו יחיאלי: על אספקת שירות לילדים חולים.

<ישעיהו יחיאלי: מה יותר מתאים מזה להגדרת ספק יחיד?

<ישעיהו יחיאלי: הפניתי את תשומת ליבך לזה שהקריטריונים לזכייה במכרז הם 60% מחיר, 40% איכות.

<דפנה אזרזר: בכל המכרזים זה ככה.

אורלי לוי אבקסיס: אני מדקלמת את זה מתוך שינה.

אורלי לוי אבקסיס: זה היה בדיוק הפוך.

<ישעיהו יחיאלי: אם תיכנס לשאלה מה זה איכות, אין שום קשר לילדים החולים.

אורלי לוי אבקסיס: נכון.

אורלי לוי אבקסיס: ראינו את זה במכרז של הבריאות לילדים עם הצרכים המיוחדים.

אורלי לוי אבקסיס: שם קראנו באמת לעצור את המכרז.

<אביבית ברקאי-אהרונוביץ: רק בהתייחס למספר השעות שניתנו בפועל, בהמשך לדבריו של האב.

<אביבית ברקאי-אהרונוביץ: באחד מהפרוטוקולים של ישיבות ועדת החינוך שנת 2009, אומרת לאה שקד, מנהלת האגף לחינוך מיוחד דאז, כך: "אני מסבירה.

<אביבית ברקאי-אהרונוביץ: גן ילדים ויסודי בין 4 ל-6 שעות שבועיות.

<אביבית ברקאי-אהרונוביץ: ממוצע תלמידים לכיתה בחינוך מיוחד הוא בערך 10 תלמידים.

<אביבית ברקאי-אהרונוביץ: שעות התקן בכיתה רגילה בקהילה זה משהו כמו 30 שעות.

<אביבית ברקאי-אהרונוביץ: אם מחלקים 30 ל-10, זה אומר שכל ילד מביא על גבו לתקן הבסיסי משהו כמו שעתיים.

<אביבית ברקאי-אהרונוביץ: גם לנו היה ברור ששעתיים בשבוע לילד ששוהה בביתו זה לא מספיק, לכן זה עלה מ-4 עד 6 שעות שבועיות.

<אביבית ברקאי-אהרונוביץ: מבחינה פדגוגית יש בזה איזו שהיא לוגיקה".

<אביבית ברקאי-אהרונוביץ: מעבר לכך שהבסיס היה 6 ולא 4, אני חושבת שיש פה איזו שהיא בעיה בהסתכלות הבסיסית ביחס לחישוב הזה.

<אביבית ברקאי-אהרונוביץ: נכון, אדוני, כמו שאמרת קודם לכן, בסופו של דבר ילד בכיתה נמצא יחד עם ילדים נוספים, אבל במישור התוצאה הוא נהנה מ-30 שעות בשבוע, הוא נהנה ממגוון רחב של מורים, ממגוון רחב של מקצועות.

<קריאה: הוא לא משתגע בבית.

<אביבית ברקאי-אהרונוביץ: נקודת המוצא הזאת צריכה להיבחן בראשית הדברים, בוודאי ובוודאי אם מתייחסים לחוזר חדש, למכרז חדש ולתקציב חדש, אני מקווה.

<רויטל לן כהן: עברתי 3 שרי חינוך, 3,4 מנכ"לים.

<רויטל לן כהן: אני אפילו לא יודעת לספור כמה יושבי ראש ועדות, כי גם בשנה שעברה הייתה החלפה.

<רויטל לן כהן: אני יושבת באותן ישיבות על אותם נושאים ואני שומעת את אותו דבר.

<רויטל לן כהן: אני שואלת עד מתי.

<רויטל לן כהן: כששואלים אותי למה אני ממשיכה לעשות את זה, אני אומרת כי אחרת אני אהיה באותו מקום עם הנכדים שלי.

<רויטל לן כהן: אני לא יכולה להבין.

<רויטל לן כהן: הבן שלי אוטיסט.

<רויטל לן כהן: אני מגיעה ממשפחה ענפה של כנראה אוטיסטים לא מאובחנים בעבר.

<רויטל לן כהן: אני מסתכלת על המשפחה שלי.

<רויטל לן כהן: הלוואי על כולם אנשים מדהימים כאלה.

<רויטל לן כהן: אני לא מסוגלת אפילו לדמיין לעשות את זה עוד 40 שנים קדימה.

<רויטל לן כהן: לי יש עוד כוח.

<רויטל לן כהן: הבעל שלי הסכים שאני אפסיק לעבוד ואני אעשה רק את זה.

<רויטל לן כהן: מה עושים הילדים שההורים שלהם לא מסוגלים לעשות את זה?

<רויטל לן כהן: אני לא מסוגלת להבין למה אני עושה את אותו דבר כל כך הרבה שנים.

<רויטל לן כהן: אני לא מצליחה להבין את זה.

<רויטל לן כהן: מה לא ברור?

<שירלי שרון: רשמתי פה דברים שחוזרים על מה שכבר דנתם כאן.

<שירלי שרון: רציתי לספר את הסיפור הספציפי של הבן שלי, כי יש פה איזה משהו חזרתי.

<שירלי שרון: אנחנו מדברים כרגע על נקודת זמן מסוימת.

<שירלי שרון: אנחנו צריכים לחשוב שהולך להיות גם עתיד.

<שירלי שרון: אני אימא לילד בן 17 וחצי שעולה לכיתה י"ב, עם אוטיזם בתפקוד גבוה.

<שירלי שרון: זו השנה השלישית שלו במסגרת תללי"ם.

<שירלי שרון: אני לא יודעת איך להסביר, אבל תללי"ם הצילה את חייו.

<שירלי שרון: זאת לא קלישאה, זו האמת האמיתית.

<שירלי שרון: הבן שלי היה במצב אבוד, במצב קשה, לא שיתף פעולה במערכת החינוך שחשבה שהוא לא יכול, שהוא לא בסדר, שהוא מופרע, משוגע או כל דבר אחר.

<שירלי שרון: מילאו אותו בתרופות כך שהוא לא יכול היה לתפקד.

<שירלי שרון: הוא כמעט אושפז.

<שירלי שרון: כמעט קרה לו אסון.

<שירלי שרון: אני על עצמי לא אדבר הרבה, מלבד העובדה שכמעט 14 שנים אני לא יכולה להחזיק עבודה כי בני הושעה ממסגרות והיה ללא כיסוי במערכת החינוך.

<שירלי שרון: אני עדיין חושבת שתקציב החינוך צריך ללכת עם הילד, במיוחד להורים שנאלצים לעזוב עבודה, ובמיוחד להורה יחיד.

<שירלי שרון: הוא הפך עם הזמן, בגלל שלא ידעו להבין את האוטיזם שלו ולא ידעו לקדם אותו, לאלים, שונא חיים, שונא עולם, שונא מדינה, שונא אדם, שונא אבא, שונא שכנים, שונא ורוצה שכולם ימותו.

<שירלי שרון: הוא הצהיר שהיטלר צדק.

<שירלי שרון: עכשיו בואו ואספר לכם שאסף הוא ילד גאון.

<שירלי שרון: אינפורמציה שקורת נמצאת אצלו בראש.

<שירלי שרון: הוא יודע על העולם, מדינות, פוליטיקה, גיאוגרפיה ועוד המון מידע, שמיעה מוזיקלית, מנגן מוסיקה קלאסית משמיעה, שר, מצייר ומבין הכל.

<שירלי שרון: הוא במיוחד קולט אנשים אם הם אוהבים אותו או חושבים שהוא משוגע.

<שירלי שרון: הוא נראה רגיל לגמרי.

<שירלי שרון: אני אציין שלאורך השנים שוב ושוב פסיכיאטרים, פסיכולוגים, מנתחי התנהגות אמרו שכל ההפרעה שלו היא אוטיזם עם בעיה בוויסות חושית, כאשר הקושי המרכזי זה שהוא לא יכול להסתדר בקבוצה.

<שירלי שרון: המורים שהגיעו אליו מתללי"ם לאט לאט הגיעו אליו.

<שירלי שרון: די מהר הוא התחיל ללמוד מקצועות, לצייר ולהיפתח.

<שירלי שרון: הוא עבר ניקיון מתרופות.

<שירלי שרון: תשאלו את המורים מה הם אומרים.

<שירלי שרון: "אנחנו לא מלמדים אותו אינפורמציה לימודית.

<שירלי שרון: מהבחינה הזאת הוא מכניס אותנו לכיס הקטן.

<שירלי שרון: אנחנו מלמדים אותו להיות בקשר שיוכל ללמוד".

<שירלי שרון: בשנה השלישית אסף חיובי, אוהב את ישראל, אפילו רוצה ללכת לצבא, מדבר יפה לאנשים, לומד להביע את דעותיו בצורה מעודנת, חושב שאושר נמצא בפנים, מטייל, מנגנן, שר, מחכה למורים, אוהב ללמוד איתם.

<שירלי שרון: המורים והמערכת הזאת קידמה אותו כמו שמעולם לא ראינו אותו.

<שירלי שרון: הוא עם שיער קצר, לבוש בצורה מסודרת, מאורגן ומקסים.

<שירלי שרון: תשאלו את המורים, אתם חייבים.

<שירלי שרון: הוא הוציא בבגרות באנגלית 100.

<שירלי שרון: אם תפסיקו לו את תללי"ם, זה יהיה גזר דין אכזרי אחרי כל מה שעבר.

<שירלי שרון: העמותה הזאת מלאת אהבה, עם מורים מדהימים, עם הנהלה קשובה ומלאת חיים.

<שירלי שרון: מה יותר מזה?

<שירלי שרון: אתם לא יכולים להפסיק את תללי"ם, בטח לא את המורים שהביאו אותו להישגים.

<שירלי שרון: אם תיקחו את זה, זה ממש להרוס אותנו שוב מחדש.

עמרם מצנע: אני רוצה להודות לכם.

עמרם מצנע: למדתי הרבה דברים.

עמרם מצנע: הדיון הוא מרתק.

עמרם מצנע: יש לנו ראש אגף חדשה.

עמרם מצנע: אין ברירה - אני רוצה שתשתכנעו בזה - אלא לדחות בשנה ולקבל את כל האישורים.

עמרם מצנע: אני מניח שצריך את ועדות המכרזים למיניהן.

אורלי לוי אבקסיס: רק שלא יפילו עלינו אשמה שיש לנו אינטרסים כלליים או משהו כזה.

אורלי לוי אבקסיס: האינטרס שלנו הוא לטובת הילדים.

אורלי לוי אבקסיס: טובת הילדים עומדת לנגד עינינו.

אורלי לוי אבקסיס: ההמלצה שלנו לדחייה, לבנייה מחודשת, לראייה מחודשת ולבחינה של השינויים שהוכנסו או לא הוכנסו במכרז החדש.

אורלי לוי אבקסיס: הפגמים שנפלו בבניית המכרז הם אשר הביאו אותנו לדרישה לדחות את המכרז בשנה.

אורלי לוי אבקסיס: בינתיים תבנו אותו כמו שצריך, תאפשרו למי שרוצה לגשת להיות ערוך ולהיות מסוגל לתת את השירות הזה.

אורלי לוי אבקסיס: ניסיון מצטבר בנושאים דומים, באופי דומה של שירות כזה הוא בהחלט משהו שלא חורג מחובת המכרזים, הוא משהו שמתבקש לטובת הילדים.

עמרם מצנע: תודה רבה לכם.